Kannada-LLM-Labs/Wikipedia-Kn huggingface dataset:
ರಕ್ಷಣೆ

ರಕ್ಷಣೆ ಎಂದರೆ ಹೊರಗಿನ ಶಕ್ತಿಗಳಿಂದ ಉಂಟಾದ ಹಾನಿಯ ವಿರುದ್ಧ ಒಂದು ವಸ್ತುವನ್ನು ರಕ್ಷಿಸಲು ಕೈಗೊಳ್ಳಲಾದ ಯಾವುದೇ ಕ್ರಮ. ರಕ್ಷಣೆಯನ್ನು ಜೀವಿಗಳು ಸೇರಿದಂತೆ ಭೌತಿಕ ವಸ್ತುಗಳಿಗೆ, ವ್ಯವಸ್ಥೆಗಳಿಗೆ ಮತ್ತು ನಾಗರಿಕ ಹಾಗೂ ರಾಜಕೀಯ ಹಕ್ಕುಗಳಂತಹ ಅಮೂರ್ತ ವಸ್ತುಗಳಿಗೆ ಒದಗಿಸಬಹುದು. ರಕ್ಷಣೆಯನ್ನು ಒದಗಿಸುವ ಕಾರ್ಯವಿಧಾನಗಳು ವ್ಯಾಪಕವಾಗಿ ಬದಲಾಗುತ್ತಾವಾದರೂ, ಈ ಪದದ ಮೂಲಭೂತ ಅರ್ಥವು ಹಾಗೆಯೇ ಉಳಿಯುತ್ತದೆ. ವಿದ್ಯುತ್ ತಂತಿ ಅಳವಡಿಕೆಯ ಕೈಪಿಡಿಯಲ್ಲಿ ಕಂಡುಬಂದ ವಿವರಣೆಯಿಂದ ಇದನ್ನು ವಿಶದಗೊಳಿಸಲಾಗಿದೆ:

ವಿದ್ಯುತ್ ಉದ್ಯಮದಲ್ಲಿ ಬಳಸಲಾದ ರಕ್ಷಣೆ ಶಬ್ದದ ಅರ್ಥವು ದೈನಂದಿನ ಬಳಕೆಯಲ್ಲಿನ ಅರ್ಥಕ್ಕೆ ಭಿನ್ನವಾಗಿಲ್ಲ. ವೈಯಕ್ತಿಕ ಅಥವಾ ಹಣಕಾಸು ನಷ್ಟದಿಂದ ವಿಮೆಯ ಮೂಲಕ ಜನರು ತಮ್ಮನ್ನು ರಕ್ಷಿಸಿಕೊಳ್ಳುತ್ತಾರೆ ಮತ್ತು ಗಾಯ ಅಥವಾ ಅಸೌಖ್ಯದಿಂದ ರಕ್ಷಣಾತ್ಮಕ ಉಡುಪಿನ ಬಳಕೆಯಿಂದ ಜನರು ತಮ್ಮನ್ನು ರಕ್ಷಿಸಿಕೊಳ್ಳುತ್ತಾರೆ. ಮುಂದಕ್ಕೆ ಅವರು ತಮ್ಮ ಸ್ವತ್ತನ್ನು ಬೀಗಗಳು ಮತ್ತು/ಅಥವಾ ಅಲಾರಮ್ ವ್ಯವಸ್ಥೆಗಳಂತಹ ಭದ್ರತಾ ಕ್ರಮಗಳ ಅನುಸ್ಥಾಪನೆಯ ಮೂಲಕ ರಕ್ಷಿಸಿಕೊಳ್ಳುತ್ತಾರೆ.

ಯಾವುದೋ ರೀತಿಯ ರಕ್ಷಣೆಯು ಎಲ್ಲ ಜೀವಿಗಳ ಲಕ್ಷಣವಾಗಿದೆ, ಏಕೆಂದರೆ ಜೀವಿಗಳು ಅತಿನೇರಳೆ ಬೆಳಕಿನಂತಹ ಹಾನಿಮಾಡುವ ಪಾರಿಸರಿಕ ವಿದ್ಯಮಾನಗಳನ್ನು ಎದುರಿಸಲು ಕನಿಷ್ಠಪಕ್ಷ ಯಾವುದಾದರೂ ರಕ್ಷಣಾತ್ಮಕ ವಿಧಾನಗಳನ್ನು ವಿಕಸಿಸಿಕೊಂಡಿವೆ. ಮರಗಳ ಮೇಲಿನ ತೊಗಟೆ ಮತ್ತು ಪ್ರಾಣಿಗಳ ಮೇಲಿನ ಚರ್ಮದಂತಹ ಜೈವಿಕ ಕವಚಗಳು ವಿವಿಧ ಅಪಾಯಗಳಿಂದ ರಕ್ಷಣೆ ನೀಡುತ್ತವೆ, ಮತ್ತು ರೋಗಕಾರಕಗಳು ಹಾಗೂ ಅಳತೆಮೀರಿದ ನೀರಿನ ನಷ್ಟದಿಂದ ಜೀವಿಗಳನ್ನು ರಕ್ಷಿಸುವಲ್ಲಿ ಚರ್ಮವು ಪ್ರಮುಖ ಪಾತ್ರವಹಿಸುತ್ತದೆ. ಶಲ್ಕಗಳು ಮತ್ತು ಕೂದಲಿನಂತಹ ಹೆಚ್ಚುವರಿ ರಚನೆಗಳು ಹವಾಮಾನ ಮತ್ತು ಪರಭಕ್ಷಕಗಳಿಂದ ಮತ್ತಷ್ಟು ರಕ್ಷಣೆಯನ್ನು ನೀಡುತ್ತವೆ, ಮತ್ತು ಕೆಲವು ಪ್ರಾಣಿಗಳು ಸೂಜಿಯಂತಹ ರಚನೆಗಳು ಅಥವಾ ಛದ್ಮದಂತಹ ಲಕ್ಷಣಗಳನ್ನು ಹೊಂದಿರುತ್ತವೆ. ಇವು ಕೇವಲ ಪರಭಕ್ಷಕ ವಿರೋಧಿ ರೂಪಾಂತರಗಳಾಗಿ ಕಾರ್ಯನಿರ್ವಹಿಸುತ್ತವೆ. ತಮ್ಮ ಶರೀರವು ಒದಗಿಸಿದ ರಕ್ಷಣೆಗೆ ಅನೇಕ ಪ್ರಾಣಿಗಳು ಬಿಲ ತೋಡುವುದು ಅಥವಾ ಬೇರೆ ರೀತಿಯಾಗಿ ಹಾನಿಯ ಸಂಭಾವ್ಯ ಮೂಲಗಳಿಂದ ತಮ್ಮನ್ನು ಪ್ರತ್ಯೇಕಿಸುವ ಆವಾಸಸ್ಥಾನಗಳು ಅಥವಾ ವರ್ತನೆಗಳನ್ನು ಅಳವಡಿಸಿಕೊಳ್ಳುವ ಚಟುವಟಿಕೆಗಳನ್ನು ಸೇರಿಸಿಕೊಳ್ಳುತ್ತವೆ. ಮಾನವರು ಮೂಲತಃ ಬಾಹ್ಯ ಹವಾಮಾನದಿಂದ ತಮ್ಮನ್ನುಅ ರಕ್ಷಿಸಿಕೊಳ್ಳಲು ಪ್ರಾಗೈತಿಹಾಸಿಕ ಕಾಲದಲ್ಲಿ ಉಡುಪುಗಳು/ಬಟ್ಟೆಗಳನ್ನು ಧರಿಸುವುದು ಮತ್ತು ಮನೆಗಳನ್ನು ಕಟ್ಟಿಕೊಳ್ಳಲು ಆರಂಭಿಸಿದರು. ಮಾನವರು ಮತ್ತು ಪ್ರಾಣಿಗಳು ಇಬ್ಬರೂ ಹಲವುವೇಳೆ ಇತರರ ರಕ್ಷಣೆಯ ಬಗ್ಗೆ ಕೂಡ ಕಾಳಜಿ ಹೊಂದಿರುತ್ತಾರೆ, ಮತ್ತು ವಯಸ್ಕ ಪ್ರಾಣಿಗಳು ವಿಶೇಷವಾಗಿ ತಮ್ಮ ಮರಿಗಳನ್ನು ಪ್ರಕೃತಿಯ ಅಂಶಗಳು ಮತ್ತು ಪರಭಕ್ಷಕರಿಂದ ರಕ್ಷಿಸಲು ಒಲವು ಹೊಂದಿರುತ್ತವೆ.

ಉಲ್ಲೇಖಗಳು

ಸುರಕ್ಷತೆ
ಜೀವನ ಚರಿತ್ರೆ (ಪುಸ್ತಕ)

ಜೀವನ ಚರಿತ್ರೆ ಪುಸ್ತಕವನ್ನು ಕುಲಕರಣಿ ನಾರಾಯಣರಾಯ ಅವರು 1955ರಲ್ಲಿ ರಚಿಸಿದರು. ಇದನ್ನು ಕುಲಕರಣಿ ನಾರಾಯಣರಾಯ ಪ್ರಕಟಿಸಿದೆ .

ಉಲ್ಲೇಖಗಳು  

ಭೂಗೋಳ ಶಾಸ್ತ್ರ 

ಜೀವನ ಚರಿತ್ರೆ 

ಇತಿಹಾಸ 

ಇತಿಹಾಸದ ವಿಜ್ಞಾನ 

ಪೂರಕ ವಿಜ್ಞಾನಗಳು 

ಸಾಮಾನ್ಯ ಇತಿಹಾಸ 

ವಿಜ್ಞಾನವಾಗಿ ಇತಿಹಾಸ 

ಚರಿತ್ರ ರಚನೆಯ ಸಿದ್ಧಾಂತಗಳು ಮತ್ತು ತಾತ್ವಿಕತೆ 

ಕುಲಕರಣಿ ನಾರಾಯಣರಾಯ ಅವರ ಪುಸ್ತಕಗಳು 

ಕನ್ನಡ ಪುಸ್ತಕಗಳು 

ಪುಸ್ತಕ ಸಂಚಯ - ಐಇಜಿ ಯೋಜನೆ
ನಭಾ (ಪುಸ್ತಕ)

ನಭಾ ಪುಸ್ತಕವನ್ನು ಶ್ರೀಮತಿ ತಿರುಮಲಾಂಬಾ ಅವರು 1920/02/14ರಲ್ಲಿ ರಚಿಸಿದರು. ಇದನ್ನು ಸತೀಹಿತೈಷಿಣೀ ಮಾತೃಮಂದಿರ ಪ್ರಕಟಿಸಿದೆ .

ಉಲ್ಲೇಖಗಳು
ಸೆಲ್ಮನ್ ವಾಕ್ಸ್ಮನ್

ಸೆಲ್ಮನ್ ಅಬ್ರಹಾಂ ವಾಕ್ಸ್ಮನ್ ಜುಲೈ ೨೨, ೧೮೮೮ ರಂದು ಜನಿಸಿದರು. ಇವರು ಜೀವರಸಾಯನಶಾಸ್ತ್ರಜ್ಞ ಮತ್ತು ಸೂಕ್ಷ್ಮ ಜೀವವಿಜ್ಞಾನಿ. ನಾಲ್ಕು ದಶಕಗಳ ಕಾಲ ರಟ್ಜರ್ಸ್ ವಿಶ್ವವಿದ್ಯಾಲಯದಲ್ಲಿ ಜೀವರಸಾಯನಶಾಸ್ತ್ರ ಮತ್ತು ಸೂಕ್ಷ್ಮ ಜೀವವಿಜ್ಞಾನದ ಪ್ರಾಧ್ಯಾಪಕರಾಗಿ ಸೇವೆ ಸಲ್ಲಿಸಿದರು.

ಜೀವನಚರಿತ್ರೆ
ಸೆಲ್ಮನ್ ವಾಕ್ಸ್ಮನ್ ರಷ್ಯಾ ಸಾಮ್ರಾಜ್ಯದ ಪೊಡೊಲಿಯಾ ಗವರ್ನೇಟ್ನ ನೋವಾ ಪ್ರೈಲುಕಾದಲ್ಲಿ  ಯಹೂದಿ ದಂಪತಿಗಳಿಗೆ  ಜನಿಸಿದರು. ಅವರ ತಾಯಿ  ಫ್ರಾಡಿಯಾ  ಮತ್ತು  ತಂದೆ ಜಾಕೋಬ್ ವಾಕ್ಸ್ಮನ್. ೧೯೧೦ ರಲ್ಲಿ ಅವರು ಯುನೈಟೆಡ್ ಸ್ಟೇಟ್ಸ್ಗೆ ವಲಸೆ ಬಂದರು ಮತ್ತು ಆರು ವರ್ಷಗಳ ನಂತರ ಒಂದು ಸ್ವಾಭಾವಿಕ ಅಮೆರಿಕನ್ ನಾಗರಿಕರಾದರು.
೧೯೧೫ ರಲ್ಲಿ ಅವರು ಕೃಷಿಯಲ್ಲಿ  ಪದವಿಯನ್ನು ಪಡೆದರು. ಅವರು ಮುಂದಿನ ವರ್ಷ ವಿಜ್ಞಾನದ ಸ್ನಾತಕೋತ್ತರ ಪದವಿ ಪಡೆದ ರಟ್ಜರ್ಸ್ನಲ್ಲಿ ತಮ್ಮ ಅಧ್ಯಯನವನ್ನು ಮುಂದುವರೆಸಿದರು. ಪದವಿ ಅಧ್ಯಯನದ ಸಮಯದಲ್ಲಿ, ಮಣ್ಣಿನ ಬ್ಯಾಕ್ಟೀರಿಯಶಾಸ್ತ್ರದಲ್ಲಿ ಸಂಶೋಧನೆ ನಡೆಸುತ್ತಿರುವ ರುಟ್ಜರ್ಸ್ನಲ್ಲಿನ ನ್ಯೂ ಜೆರ್ಸಿ ಅಗ್ರಿಕಲ್ಚರಲ್ ಎಕ್ಸ್ಪೆರಿಮೆಂಟ್ ಸ್ಟೇಷನ್ನಲ್ಲಿ ಅವರು ಜೆ. ಜಿ. ಲಿಪ್ಮ್ಯಾನ್ ಅವರ ನೇತೃತ್ವದಲ್ಲಿ ಕೆಲಸ ಮಾಡಿದರು. ನಂತರ ಬರ್ಕ್ಲಿ ಕ್ಯಾಲಿಫೋರ್ನಿಯಾ ವಿಶ್ವವಿದ್ಯಾಲಯದಲ್ಲಿ ಸಂಶೋಧನಾ ಸದಸ್ಯರಾಗಿ ನೇಮಕಗೊಂಡರು. ರುಟ್ಜರ್ಸ್ನಲ್ಲಿ, ಆಕ್ಟಿನೊಮೈಸಿನ್, ಕ್ಲವಾಸಿನ್, ಸ್ಟ್ರೆಪ್ಟೋಥೈಸಿನ್, ಸ್ಟ್ರೆಪ್ಟೊಮೈಸಿನ್, ಗ್ರಿಸೆನ್, ನಿಯೋಮೈಸಿನ್, ಫ್ರಾಡಿಸಿನ್, ಕ್ಯಾಂಡಿಸಿಡಿನ್, ಕ್ಯಾಂಡಿಡಿನ್ ಸೇರಿದಂತೆ ಹಲವಾರು ಪ್ರತಿಜೀವಕಗಳನ್ನು ವ್ಯಾಕ್ಸ್ಮನ್ ತಂಡವು ಕಂಡುಹಿಡಿದಿದೆ.

ಪ್ರಶಸ್ತಿಗಳು
ಆಲ್ಬರ್ಟ್ ಲಾಸ್ಕರ್  ಪ್ರಶಸ್ತಿ ( ೧೯೪೮).
ನೊಬೆಲ್ ಪುರಸ್ಕಾರ ( ೧೯೫೨).
ಲಿವನ್ ಹುಕ್ ಪದಕ (೧೯೫೦).

ನಿಧನ
ಆಗಸ್ಟ್ ೧೬ ,೧೯೭೩ ರಂದು ನಿಧನರಾದರು.

ಉಲ್ಲೇಖಗಳು

ಜೀವ ರಸಾಯನ ವಿಜ್ಞಾನಿಗಳು
ದೈಹಿಕ ಶ್ರಮ

ದೈಹಿಕ ಶ್ರಮವೆಂದರೆ ಜನರು ಮಾಡುವ ದೈಹಿಕ ಕೆಲಸ, ವಿಶೇಷವಾಗಿ ಯಂತ್ರಗಳಿಂದ ಮತ್ತು ಕೆಲಸದ ಪ್ರಾಣಿಗಳಿಗೆ ವ್ಯತಿರಿಕ್ತವಾಗಿ ಮಾಡುವ ಕೆಲಸ. ಅಕ್ಷರಶಃ ಇದರ ಅರ್ಥ ಕೈಯಿಂದ ಮಾಡುವ ಕೆಲಸ, ಮತ್ತು ಸಾಂಕೇತಿಕ ವಿಸ್ತರಣೆಯಿಂದ ಇದರರ್ಥ ದೇಹದ ಯಾವುದೇ ಸ್ನಾಯುಗಳು ಮತ್ತು ಮೂಳೆಗಳಿಂದ ಮಾಡಲಾದ ಕೆಲಸ. ಮಾನವ ಪ್ರಾಗಿತಿಹಾಸ ಮತ್ತು ಇತಿಹಾಸದ ಬಹುತೇಕ ಕಾಲದಲ್ಲಿ, ದೈಹಿಕ ಶ್ರಮ ಮತ್ತು ಇದರ ನಿಕಟ ಒಡನಾಡಿಯಾದ ಪಶುಶ್ರಮವು ದೈಹಿಕ ಕೆಲಸವನ್ನು ನೆರವೇರಿಸಲು ಬಳಸಲಾದ ಪ್ರಾಥಮಿಕ ವಿಧಾನಗಳಾಗಿವೆ. ಉತ್ಪಾದನೆಯಲ್ಲಿ ಮಾನವ ಮತ್ತು ಪಶುಶ್ರಮದ ಅಗತ್ಯವನ್ನು ಕಡಿಮೆಮಾಡುವ ಯಾಂತ್ರೀಕರಣ ಮತ್ತು ಸ್ವಯಂಚಲನೀಕರಣಗಳು ಶತಮಾನಗಳಿಂದ ಅಸ್ತಿತ್ವದಲ್ಲಿವೆ, ಆದರೆ ಕೇವಲ ೧೮ನೇ ಮತ್ತು ೧೯ನೇ ಶತಮಾನಗಳಲ್ಲಿ ಶುರುವಾಗಿ ಇವು ಮಾನವ ಸಂಸ್ಕೃತಿಯನ್ನು ಗಣನೀಯವಾಗಿ ವಿಸ್ತರಿಸಲು ಮತ್ತು ಬದಲಾಯಿಸಲು ಆರಂಭಿಸಿದವು. ಕಾರ್ಯಗತಗೊಳಿಸಲು, ಅವುಗಳಿಗೆ ಸಾಕಷ್ಟು ತಂತ್ರಜ್ಞಾನ ಅಸ್ತಿತ್ವದಲ್ಲಿರುವುದು ಮತ್ತು ಅದರ ಬಂಡವಾಳವೆಚ್ಚಗಳು ಅವುಗಳು ತಪ್ಪಿಸುವ ಭವಿಷ್ಯದ ವೇತನಗಳ ಪ್ರಮಾಣದಿಂದ ಸಮರ್ಥಿತವಾಗಿರಬೇಕಾದ ಅಗತ್ಯವಿರುತ್ತದೆ.

ಬಹುತೇಕ ಯಾವುದೇ ಕೆಲಸಕ್ಕೆ ಸಂಭಾವ್ಯವಾಗಿ ಕೌಶಲ ಮತ್ತು ಬುದ್ಧಿಶಕ್ತಿಯನ್ನು ಅನ್ವಯಿಸಬಹುದಾದರೂ, ಬಹುತೇಕವಾಗಿ ದೈಹಿಕ ಶ್ರಮವನ್ನು ಒಳಗೊಳ್ಳುವ ಅನೇಕ ಕೆಲಸಗಳನ್ನು (ಉದಾಹರಣೆಗೆ ಹಣ್ಣು ಮತ್ತು ತರಕಾರಿಗಳನ್ನು ಆರಿಸುವುದು, ಕೈಯಿಂದ ಸಾಮಾನುಗಳನ್ನು ನಿಭಾಯಿಸುವುದು - ಉದಾ. ಶೆಲ್ಫುಗಳ ಮೇಲೆ ಸಾಮಾನು ಜೋಡಿಸುವುದು, ಕೈಯಿಂದ ಗುಂಡಿ ತೋಡುವುದು, ಅಥವಾ ಭಾಗಗಳ ದೈಹಿಕ ಜೋಡಣೆ) ಹಲವುವೇಳೆ ಕೌಶಲ್ಯರಹಿತ ಅಥವಾ ಅರೆಕುಶಲ ಕಾರ್ಮಿಕರು (ಕುಶಲವಾಗಿ ಅಲ್ಲದಿದ್ದರೂ) ಯಶಸ್ವಿಯಾಗಿ ಮಾಡಬಹುದು. ಹಾಗಾಗಿ ದೈಹಿಕ ಶ್ರಮ ಮತ್ತು ಕೌಶಲ್ಯರಹಿತ ಅಥವಾ ಅರೆಕುಶಲ ಕಾರ್ಮಿಕರ ನಡುವೆ ಭಾಗಶಃ ಆದರೆ ಗಣನೀಯವಾದ ಪರಸ್ಪರ ಸಂಬಂಧವಿದೆ. ಆರ್ಥಿಕ ಮತ್ತು ಸಾಮಾಜಿಕ ಆಸಕ್ತಿ ಸಂಘರ್ಷವನ್ನು ಆಧರಿಸಿ, ಜನರು ಹಲವುವೇಳೆ ಭಾಗಶಃ ಪರಸ್ಪರ ಸಂಬಂಧವನ್ನು ದೈಹಿಕ ಶ್ರಮವನ್ನು ಕೌಶಲ್ಯದ ಅಭಾವಕ್ಕೆ; ಕೌಶಲ್ಯವನ್ನು ಒಂದು ಕಾರ್ಯಕ್ಕೆ ಅನ್ವಯಿಸುವ ಅಥವಾ ಕಾರ್ಮಿಕನಲ್ಲಿ ಕೌಶಲ್ಯವನ್ನು ಅಭಿವೃದ್ಧಿಗೊಳಿಸುವ ಯಾವುದೇ ಸಂಭವನೀಯತೆಯ ಅಭಾವಕ್ಕೆ; ಮತ್ತು ಕೆಳಗಿನ ಸಾಮಾಜಿಕ ವರ್ಗಕ್ಕೆ ಸಮವೆಂದು ನಿರೂಪಿಸುವ ಉತ್ಪ್ರೇಕ್ಷೆಯಾಗಿ ವಿರೂಪಗೊಳಿಸಬಹುದು; ಮಾನವನ ಅಸ್ತಿತ್ವದಾದ್ಯಂತ, ಎರಡನೆಯದು (ಗುಲಾಮರನ್ನು ಕೀಳುಮಾನವರೆಂದು ನಿಂದಿಸುವುದು ಸೇರಿದ) ಗುಲಾಮಗಿರಿಯಿಂದ, ಜಾತಿ ಅಥವಾ ಜಾತಿಯಂಥ ಪದ್ಧತಿಗಳು, ಅಸಮಾನತೆಯ ಹೆಚ್ಚು ಸೂಕ್ಷ್ಮ ರೂಪಗಳವರೆಗಿನ ರೂಪಾಂತರಗಳ ಪಟ್ಟಿಯನ್ನು ಒಳಗೊಂಡಿದೆ.

ಆರ್ಥಿಕ ಸ್ಪರ್ಧೆಯಿಂದ ಹಲವುವೇಳೆ ಉದ್ಯಮಗಳು ಕಾರ್ಮಿಕರನ್ನು ಸಾಧ್ಯವಾದಷ್ಟು ಕಡಿಮೆ ವೆಚ್ಚದಲ್ಲಿ ಖರೀದಿಸಲು ಪ್ರಯತ್ನಿಸುವುದು (ಉದಾಹರಣೆಗೆ, ಕಡಲಾಚೆ ಅಥವಾ ವಿದೇಶದಲ್ಲಿ ಉತ್ಪಾದನೆ ಅಥವಾ ವಿದೇಶಿ ಕಾರ್ಮಿಕರ ನೇಮಕಾತಿ ಮೂಲಕ) ಅಥವಾ (ಯಾಂತ್ರೀಕರಣ ಮತ್ತು ಸ್ವಯಂಚಲನೀಕರಣದ ಮೂಲಕ) ಅದನ್ನು ಸಂಪೂರ್ಣವಾಗಿ ನಿವಾರಿಸುವುದು ಆಗುತ್ತದೆ.

ಉದ್ಯೋಗದ ವರ್ಗೀಕರಣಗಳು
ಕಾರ

ಖಾರ ಎಂದರೆ ಕಟುವಾದ, ತೀಕ್ಷ್ಣ ವಾಸನೆ ಅಥವಾ ರುಚಿ ಇರುವ ಸ್ಥಿತಿ, ಹಲವುವೇಳೆ ಇದು ಎಷ್ಟು ತೀಕ್ಷ್ಣವಾಗಿರುತ್ತದೆಂದರೆ ಇದು ಅಹಿತಕರವೆನಿಸುತ್ತದೆ. ಖಾರ ರುಚಿಯು ಆಹಾರದ ಒಂದು ಗುಣಲಕ್ಷಣವಾಗಿದೆ, ಮತ್ತು ಮೆಣಸಿನಕಾಯಿಯಂತಹ ಆಹಾರದಲ್ಲಿ ಕಂಡುಬರುತ್ತದೆ.

ಖಾರವನ್ನು ಹಲವುವೇಳೆ ಸೌಮ್ಯದಿಂದ ತೀಕ್ಷ್ಣದವರೆಗೆ ವ್ಯಾಪಿಸುವ ಮಾಪಕಗಳಲ್ಲಿ ಪರಿಮಾಣಿಸಲಾಗುತ್ತದೆ. ಸ್ಕೋವಿಲ್ ಮಾಪಕವು ಅವು ಹೊಂದಿರುವ ಕ್ಯಾಪ್ಸೇಯ್ಸಿನ್‍ನ ಪ್ರಮಾಣದಿಂದ ವ್ಯಾಖ್ಯಾನಿಸಲಾಗುವ ಮೆಣಸಿನಕಾಯಿಗಳ ಖಾರವನ್ನು ಅಳೆಯುತ್ತದೆ. ಮೆಣಸಿನಕಾಯಿಗಳು, ಕರಿಮೆಣಸು, ಮತ್ತು ಶುಂಠಿ ಹಾಗೂ ಕುದುರೆ ಮೂಲಂಗಿಯಂತಹ ಇತರ ಸಂಬಾರ ಪದಾರ್ಥಗಳು ನೀಡುವ ಖಾರದ ಸಂವೇದನೆಯು ಭಾರತೀಯ ಪಾಕಶೈಲಿ ಸೇರಿದಂತೆ ವಿಶ್ವಾದ್ಯಂತದ ವೈವಿಧ್ಯಮಯ ಪಾಕಶೈಲಿಗಳಲ್ಲಿ ಮುಖ್ಯವಾದ ಪಾತ್ರವಹಿಸುತ್ತದೆ.

ಖಾರವನ್ನು ತಾಂತ್ರಿಕ ಅರ್ಥದಲ್ಲಿ ಒಂದು ರುಚಿಯೆಂದು ಪರಿಗಣಿಸಲಾಗುವುದಿಲ್ಲ ಏಕೆಂದರೆ ಅದು ಮೆದುಳಿಗೆ ನರಗಳ ಬೇರೆ ಸಮೂಹಗಳಿಂದ ಸಾಗಿಸಲ್ಪಡುತ್ತದೆ. ಮೆಣಸಿನಕಾಯಿಗಳಂತಹ ಆಹಾರಗಳನ್ನು ಸೇವಿಸುವಾಗ ರುಚಿಯ ನರಗಳು ಸಕ್ರಿಯಗೊಳ್ಳುತ್ತಾವಾದರೂ, "ಖಾರ" ಎಂದು ಸಾಮಾನ್ಯವಾಗಿ ಅರ್ಥೈಸಲಾದ ಸಂವೇದನೆಯು ಬಾಯಿಯಲ್ಲಿನ ಸೊಮ್ಯಾಟೊಸೆನ್ಸರಿ ತಂತುಗಳ ಪ್ರಚೋದನೆಯಿಂದ ಉಂಟಾಗುತ್ತದೆ. ರುಚಿ ಗ್ರಾಹಕಗಳನ್ನು ಹೊಂದಿರದ ಒಡ್ಡಲ್ಪಟ್ಟ ಪೊರೆಗಳಿರುವ ದೇಹದ ಅನೇಕ ಭಾಗಗಳು (ಉದಾಹರಣೆಗೆ ಮೂಗಿನ ಕುಳಿ, ಜನನೇಂದ್ರಿಯಗಳು, ಅಥವಾ ಗಾಯ) ಖಾರದ ಪದಾರ್ಥಗಳಿಗೆ ಒಡ್ಡಲ್ಪಟ್ಟಾಗ ಬಿಸಿಯ ಸಮಾನವಾದ ಸಂವೇದನೆಯನ್ನು ತೋರಿಸುತ್ತವೆ.

ಉಲ್ಲೇಖಗಳು

ರುಚಿಗ್ರಹಣ
ಎಂ ಬಿ ರವೀಂದ್ರನಾಥ

ಮಗೊಡ್ ಬಸಪ್ಪ ರವಿಂದ್ರನಾಥ ಅವರು ಭಾರತೀಯ ಸೈನ್ಯದ ಆಫೀಸರ್ ಆಗಿದ್ದರು. ಕಾರ್ಗಿಲ್ ಯುದ್ಧದಲ್ಲಿ ಇವರ ಶೌರ್ಯಕ್ಕೆ ವೀರಚಕ್ರ ದೊರಕಿತ್ತು

ಕುಟುಂಬ 
ಇವರು 1959ರಲ್ಲಿ ಶಿವಮೊಗ್ಗದ ಮಾಗೋಡು ಎಂಬಲ್ಲಿ ಜನಿಸಿದರು. ಯಾವರ ತಂದೆ ಬಸಪ್ಪ ಮತ್ತು ತಾಯಿ ಸರೋಜಮ್ಮ. ಇವರ ತಂದೆ ಶಾಲಾ ಶಿಕ್ಷಕರಾಗಿದ್ದರು. ಇವರು ತಮ್ಮ ಶಿಕ್ಷಣವನ್ನು ಬಿಜಾಪುರದ ಸೈನಿಕ ಶಾಲೆಯಲ್ಲಿ ಪೂರ್ತಿ ಗೊಳಿಸಿದರು.

ಮಿಲಿಟರಿ ಜೀವನ  
ಬಿಜಾಪುರದಲ್ಲಿ PUC ಮುಗಿಸಿದ ನಂತರ ಇವರು ಪುಣೆಯ ಖಡಕ್ ವಸ್ಲಾದಲ್ಲಿರುವ ನ್ಯಾಷನಲ್ ಡಿಫೆನ್ಸ್ ಅಕಾಡಮಿಯಲ್ಲಿ ಮೂರು ವರ್ಷಗಳ ಕೋರ್ಸ್ ಮುಗಿಸಿ ನಂತರ 1980ರಲ್ಲಿ ಡೆಹ್ರಾಡೂನ್ನಲ್ಲಿರುವ ಇಂಡಿಯನ್ ಮಿಲಿಟರಿ ಅಕಾಡಮಿ ಸೇರಿದರು. ಅಲ್ಲಿ ಅವರು ಆಫೀಸ್ ಆಗಿ ಅಧಿಕಾರ ಸ್ವೀಕರಿಸಿ ತಮ್ಮ ಮೊದಲ ಯೂನಿಟ್ ರಜಪೂತಾನ ರೈಫಾಲ್ಸ್ ಗೆ ಸೇರಿದರು.. ಇವರ ಮೊದಲ ಪೋಸ್ಟಿಂಗ್ ಅರುಣಾಚಲ ಪ್ರದೇಶ ಆಗಿತ್ತು. ಅಲ್ಲಿ ಕೆಲ ವರ್ಷಗಳಕಾಲ ಸೇವೆಯನ್ನು ಸಲ್ಲಿಸಿ ನಂತರ ಮಧ್ಯಪ್ರದೆಶದಲ್ಲಿರುವ ಮಹು ಕಮಾಂಡೋ ಸೆಂಟರ್ ನಲ್ಲಿ ತರಭೇತಿದಾರರಾಗಿ ಸೇವೆಯನ್ನು ಸಲ್ಲಿಸಿದರು. ಅಲ್ಲಿ ಸುಮಾರು ಐದು ವರ್ಷಗಳ ಕಾಲ ಸೇವೆ ಸಲ್ಲಿಸಿ ನಂತರ ಜಮ್ಮು ಕಾಶ್ಮೀರದಲ್ಲಿ ನಡೆಯುತ್ತಿದ್ದ ಆಪರೇಶನ್ ಕೌಂಟರ್ ಟೆರರಿಸ್ಟ್ ನಲ್ಲಿ ಭಾಗವಹಿಸಿದರು. ಅವರು ಸುಮಾರು 8 ವರ್ಷಗಳ ಕಾಲ ಜಮ್ಮು ಕಾಶ್ಮೀರದಲ್ಲಿ ಸೇವೆ ಸಲ್ಲಿಸಿದರು.

ಕಾರ್ಗಿಲ್ ಯುದ್ಧ 
ಕಾರ್ಗಿಲ್ ಯುದ್ಧದ ಸಮಯದಲ್ಲಿ ಇವರು ರಾಜಪೂತಾನ ರೈಫಾಲ್ಸ್ ನ ಎರಡನೇ ಬೆಟಾಲಿಯನ್ ನಲ್ಲಿ ಕಮಾಂಡಿಂಗ್ ಆಫೀಸರ್ ಆಗಿದ್ದರು. ಇವರ ಯೂನಿಟ್ ಗೆ ಭಾರತಕ್ಕೆ ಅತೀ ಮುಖ್ಯವಾದ ಟೋಲೋಲಿಂಗ ಪರ್ವತವನ್ನು ವಶಪಡಿಸಿಕೊಳ್ಳುವ ಕಾರ್ಯವನ್ನು ನೀಡಲಾಯಿತು. ಇವರು ಮತ್ತು ಇವರ ಯೂನಿಟ್ ನ ವೀರ ಯೋಧರ ಶೌರ್ಯದಿಂದ ಈ ಪರ್ವತವು ಭಾರತದ ವಶವಾಗಿ ಇಡೀ ಯುದ್ಧವನ್ನೇ ಗೆದ್ದಿತು. 

ಜೂನ್ 12,1999ರಲ್ಲಿ ಎರಡನೇ ರಾಜಪೂತಾನ ರೈಫಾಲ್ಸ್ ಅವರು ತೊಲೋಲಿಂಗ್ ಪರ್ವತವನ್ನು ವಶಪಡಿಸುವತ್ತ ಹೋಗುತ್ತಿದ್ದಾಗ ಪಾಕಿಸ್ತಾನದ ಕಡೆಯಿಂದ ಭಾರೀ ಗಾತ್ರದ ಶೆಲ್ಲಿಂಗ್ ನಡೆಯುತ್ತಿತ್ತು. ಆದರೂ ರವಿಂದ್ರನಾಥ್ ಅವರು ಖುದ್ದಾಗಿ ಯುದ್ಧ ಭೂಮಿಗೆ ಹೋಗಿ ಅಲ್ಲಿದ್ದ ಸೈನಿಕರನ್ನು ಹುರಿದುಂಭಿಸಿ ಅಲ್ಲಿ ಅಡಗಿದ್ದ ಪಾಕಿಸ್ತಾನೀ ನರಿಗಳನ್ನು ಒದ್ದೋಡಿಸಿ ಭಾರತದ ಸೇನೆಯ ಗರಿಮೆಗೆ ಒಂದು ಮುಡಿಯನ್ನು ಕೊಟ್ಟರು. 

ಅವರ ಈ ಶೌರ್ಯವನ್ನು ಮೆಚ್ಚಿ ಭಾರತ ಸರಕಾರ ಆಗಸ್ಟ್ 15,1999 ಗೆ ಶೌರ್ಯ ಚಕ್ರವನ್ನು ನೀಡಿ ಗೌರವಿಸಿತು.

ಮುಂದಿನ ಜೀವನ
ರವೀಂದ್ರನಾಥ್ ಅವರು 1999ರಲ್ಲಿ ಸೈನ್ಯದಿಂದ ನಿವೃತ್ತಿಯನ್ನು ಪಡೆದು ಕರ್ನಾಟಕದ ಬೆಂಗಳೂರಿನಲ್ಲಿ ನೆಲೆಸಿದರು. ಹಲವಾರು ಕಂಪೆನಿಗಳನ್ನು ತೆರೆದು ಅದರ ನಿರ್ದೇಶಕರಾಗಿ ಕೂಡ ಇದ್ದರು.

ಜೀವನ ಕಥೆ  

ಜೆ ಪಿ ದತ್ತ ಅವರು ನಿರ್ದೇಶಿಸಿದ LOC ಕಾರ್ಗಿಲ್ ಚಿತ್ರದಲ್ಲಿ ನಟ ಆಶಿಶ್ ವಿಧ್ಯಾರ್ಥಿ ಅವರು ರವೀಂದ್ರನಾಥ್ ಅವರ ಪಾತ್ರವನ್ನು ಪೋಷಿಸಿದ್ದರು. 

ಪತ್ರಕರ್ತ ರವಿ ಬೆಳಗರೆ ಅವರು ಬರೆದ ಹಿಮಾಗ್ನಿ ಕಾದಂಬರಿಯ ನಾಯಕನಾಗಿ ರವೀಂದ್ರನಾಥ ವರನ್ನು ಬಳಸಿದ್ದರು.

ನಿಧನ
ಕರ್ನಲ್ ಅವರು ಏಪ್ರಿಲ್ 8,2018ರಂದು ಹೃದಯಾಘಾತದಿಂದ ಮೃತಪಟ್ಟರು. ಇವರು ತೀರಿಕೊಂಡ ಸಮಯ ಕರ್ನಾಟಕ ವಿಧಾನಸಭೆ ಚುನಾವಣೆ ನಡೆಯುತ್ತಿದ್ದು ಇವರಿಗೆ ಸರ್ಕಾರಿ ಮರ್ಯಾದೆಯಿಂದ ಅಂತ್ಯ ಸಂಸ್ಕಾರ ಮಾಡಲಿಲ್ಲ ಎಂದು ಸೋಶಿಯಲ್ ಮೀಡಿಯಾ ಮತ್ತು ಮಾಧ್ಯಮದವರು ಪ್ರತಿಭಟನೆ ಮಾಡಿದ್ದರು. ಸರ್ಕಾರವು ಇವರನ್ನು ಮರೆತಿದೆ ಎಂದು ಇವರ ಮಿತ್ರ, ಬರಹಗಾರ ರವಿ ಬೆಳಗರೆ ಅವರು ಹೇಳಿಕೆ ಕೊಟ್ಟಿದ್ದರು

ಉಲ್ಲೇಖಗಳು

೧೯೫೯ ಜನನ
ಕಲ್ಲುಬಾಳೆ

ಕಲ್ಲುಬಾಳೆ ಔಷಧೀಯ ಗುಣ ಹೊಂದಿರುವ ಎನ್ಸೆಟೆ ಜಾತಿಗೆ ಸೇರಿದ ಸಸ್ಯ. ಬಾಳೆ ಗಿಡದ ಕುಟುಂಬದಲ್ಲಿ ಮೂಸ,ಎನ್ಸೆಟೆ ಮತ್ತು ಮುಸೆಲ್ಲಾ ಎಂಬ ಮೂರು ವರ್ಗಗಳಿವೆ. ಕಲ್ಲುಬಾಳೆಯು ಬೀಜದಿಂದ ಕೂಡಿರುತ್ತದೆ. ಇದರ ಕಾಂಡಗಳು ಒರಟಾಗಿ ದಪ್ಪವಿರುತ್ತವೆ. ಕಲ್ಲು ಬಾಳೆಗಳಲ್ಲಿ ಸುಮಾರು ೭ ಉಪಜಾತಿಗಳಿವೆ. ಇವು ಏಷ್ಯಾ ಮತ್ತು ಆಫ್ರಿಕಾದ ಉಷ್ಣವಲಯ ಪ್ರದೇಶಗಳಲ್ಲಿ ಹೆಚ್ಚಾಗಿ ಕಂಡುಬರುತ್ತವೆ.

ಸಸ್ಯದ ರಚನೆ

ಕಲ್ಲುಬಾಳೆಗಳ ಕಾಂಡ ದಪ್ಪವಿದ್ದು ಒರಟಾಗಿರುತ್ತದೆ. ಇವುಗಳ ಎಲೆಯು ಸಾಮಾನ್ಯವಾಗಿ ೧೦ ಅಡಿಗಳಿಗಿಂತಲೂ ಹೆಚ್ಚು ಉದ್ದವಾಗಿ ಬೆಳೆಯುತ್ತವೆ. ಇದರ ಹೂವುಗಳು ಕೂಡ ದೊಡ್ಡ ಗಾತ್ರದಲ್ಲಿರುತ್ತದೆ. ಇದರ ಹಣ್ಣುಗಳ ಒಳಗೆ ಕಲ್ಲುಗಳಂತೆ ಕಪ್ಪು ಬಣ್ಣದ ಬೀಜಗಳಿರುತ್ತವೆ. ಇದರ ಹಣ್ಣುಗಳು ಸಿಹಿಯೊಂದಿಗೆ ಸ್ವಲ್ಪ ಕಹಿಯಾಗಿರುತ್ತದೆ. ಹೆಚ್ಚಾಗಿ ಈ ಬಾಳೆಗಳು ಹಾಸಿದಂತಿರುವ ಕಲ್ಲುಗಳ (ಪಾರೆಕಲ್ಲು) ನಡುವೆ ಬೆಳೆಯುತ್ತವೆ. ಕಲ್ಲುಬಾಳೆಗಳಿಗೆ ಬೆಳವಣಿಗೆಗೆ ಹೆಚ್ಚಿನ ನೀರಿನಾಂಶದ ಅಗತ್ಯವಿಲ್ಲ. ಇವುಗಳು ಸುಮಾರು ೪ ವರ್ಷದ ವರೆಗೆ ಬೆಳೆಯುತ್ತವೆ.

ಬೆಳೆಯುವ ಪ್ರದೇಶ
ಆಫ್ರಿಕಾ ಮತ್ತು ಏಷ್ಯಾದಲ್ಲಿ ಕಲ್ಲುಬಾಳೆಗಳು ಹೆಚ್ಚಾಗಿ ಬೆಳೆಯುತ್ತವೆ. ಪಶ್ಚಿಮ ಘಟ್ಟದ ಕಾಡುಗಳಲ್ಲಿಯೂ ಇವುಗಳು ಹೇರಳವಾಗಿ ಬೆಳೆಯುತ್ತವೆ. ಕೀನ್ಯಾ, ಜಿಂಬಾಬ್ವೆ, ದಕ್ಷಿಣ ಆಫ್ರಿಕಾ ಹಾಗೂ ಉಗಾಂಡದಲ್ಲಿಯೂ ಇದು ಬೆಳೆಯುತ್ತವೆ.

ಉಪಯೋಗ
ವಿನಾಶದಂಚಿನಲ್ಲಿರುವ ಕಲ್ಲುಬಾಳೆಗಳಿಗೆ ಮಾರುಕಟ್ಟೆಯಲ್ಲಿ ವಿಶೇಷ ಬೇಡಿಕೆಯಿದೆ. ಇದರ ನೀರಿನಲ್ಲಿ ಹಾಕಿ ಇದರಿಂದ ಕಲ್ಲುಗಳಂತಿರುವ ಬೀಜಗಳನ್ನು ಬೇರ್ಪಡಿಸುತ್ತಾರೆ. ಬೀಜಗಳನ್ನು ಜಜ್ಜಿ ರಸ ತೆಗೆದು ಕಷಾಯ ತಯಾರಿಸುತ್ತಾರೆ. ಇದನ್ನು ಮೂತ್ರ ಪಿಂಡದ ಕಲ್ಲು ನಿವಾರಿಸಲು ಬಳಸುತ್ತಾರೆ. ಕಲ್ಲುಬಾಳೆಯ ಬೇರನ್ನು ಹಲ್ಲು ನೋವಿನ ಉಪಶಮನಕ್ಕೆ ಬಳಸುತ್ತಾರೆ. ನಾಟಿ ವೈದ್ಯಕೀಯ ಕ್ಷೇತ್ರದಲ್ಲಿ ಕಲ್ಲು ಬಾಳೆಯ ಉಪಯೋಗವನ್ನು ಮಾಡುತ್ತಾರೆ.

ಇವನ್ನೂ ನೋಡಿ
ಕಾಡುಬಾಳೆ

ಉಲ್ಲೇಖ

ಆಳ್ವಾಸ್ ಶೋಭವನ
ಔಷಧೀಯ ಸಸ್ಯಗಳು
ಕಾರಂಜಿ

ಕಾರಂಜಿಯು ಕುಂಟೆಯೊಳಗೆ ನೀರನ್ನು ಸುರಿಯುವ ಅಥವಾ ಕುಡಿಯುವ ನೀರನ್ನು ಪೂರೈಕೆ ಮಾಡಲು ಮತ್ತು/ಅಥವಾ ಅಲಂಕಾರಿಕ ಅಥವಾ ಎದ್ದುಕಾಣುವ ಪ್ರಭಾವಕ್ಕಾಗಿ ನೀರನ್ನು ಗಾಳಿಯಲ್ಲಿ ಧಾರೆಯಾಗಿ ಚಿಮ್ಮಿಸುವ ಒಂದು ವಾಸ್ತುಶಾಸ್ತ್ರೀಯ ರಚನೆ. ಮೂಲತಃ ಕಾರಂಜಿಗಳು ಸಂಪೂರ್ಣವಾಗಿ ಕಾರ್ಯಾತ್ಮಕವಾಗಿದ್ದವು, ಮತ್ತು ಬುಗ್ಗೆಗಳು ಅಥವಾ ಕಾಲುವೆಗಳಿಗೆ ಸಂಪರ್ಕ ಹೊಂದಿರುತ್ತಿದ್ದವು ಮತ್ತು ನಗರಗಳು, ಪಟ್ಟಣಗಳು ಹಾಗೂ ಹಳ್ಳಿಗಳ ನಿವಾಸಿಗಳಿಗೆ ಕುಡಿಯುವ ನೀರು ಹಾಗೂ ಸ್ನಾನ ಹಾಗೂ ಬಟ್ಟೆ ಒಗೆಯುವ ಸಲುವಾಗಿ ನೀರನ್ನು ಒದಗಿಸಲು ಅವನ್ನು ಬಳಸಲಾಗುತ್ತಿತ್ತು. ೧೯ನೇ ಶತಮಾನದ ಕೊನೆಯವರೆಗೆ ಬಹುತೇಕ ಕಾರಂಜಿಗಳು ಗುರುತ್ವದಿಂದ ಕಾರ್ಯನಿರ್ವಹಿಸುತ್ತಿದ್ದವು, ಮತ್ತು ನೀರು ಹರಿಯುವಂತೆ ಮಾಡಲು ಅಥವಾ ಗಾಳಿಯೊಳಗೆ ಚಿಮ್ಮುವಂತೆ ಮಾಡಲು ಅವುಗಳಿಗೆ ಜಲಾಶಯ ಅಥವಾ ಕಾಲುವೆಯಂತಹ ಕಾರಂಜಿಗಿಂತ ಎತ್ತರದಲ್ಲಿರುವ ಜಲದ ಮೂಲದ ಅಗತ್ಯವಿತ್ತು.

ಕುಡಿಯುವ ನೀರನ್ನು ಒದಗಿಸುವ ಜೊತೆಗೆ, ಕಾರಂಜಿಗಳನ್ನು ಅಲಂಕಾರ ಮತ್ತು ಅವುಗಳ ನಿರ್ಮಾಣಕರ್ತರನ್ನು ಪ್ರಶಂಸಿಸಲು ಬಳಸಲಾಗುತ್ತಿತ್ತು. ರೋಮನ್ ಕಾರಂಜಿಗಳನ್ನು ಕಂಚು ಅಥವಾ ಪ್ರಾಣಿಗಳು ಅಥವಾ ಮಹಾಪುರುಷರ ಕಲ್ಲಿನ ಮುಖವಾಡಗಳಿಂದ ಅಲಂಕರಿಸಲಾಗುತ್ತಿತ್ತು. ಮಧ್ಯಯುಗದಲ್ಲಿ, ಮೂರಿಶ್ ಮತ್ತು ಮುಸ್ಲಿಮ್ ಉದ್ಯಾನ ವಿನ್ಯಾಸಕರು ಸ್ವರ್ಗದ ತೋಟಗಳ ಚಿಕ್ಕ ಪ್ರತಿರೂಪಗಳನ್ನು ಸೃಷ್ಟಿಸಲು ಕಾರಂಜಿಗಳನ್ನು ಬಳಸಿದರು. ಫ಼್ರಾನ್ಸ್‌ನ ರಾಜ ಹದಿನಾಲ್ಕನೇ ಲೂಯಿ ಪ್ರಕೃತಿಯ ಮೇಲೆ ತನ್ನ ಶಕ್ತಿಯನ್ನು ಪ್ರದರ್ಶಿಸಲು ವರ್ಸಾಯ್ಲ್ಸ್‌ನ ಉದ್ಯಾನಗಳಲ್ಲಿ ಕಾರಂಜಿಗಳನ್ನು ಬಳಸಿದನು. ೧೭ನೇ ಮತ್ತು ೧೮ನೇ ಶತಮಾನಗಳಲ್ಲಿ ರೋಮ್‍ನ ಬರೋಕ್ ಅಲಂಕಾರಿಕ ಕಾರಂಜಿಗಳು ಪುನಃಸ್ಥಾಪಿಸಲಾದ ರೋಮನ್ ನಾಲೆಗಳ ಆಗಮನ ಬಿಂದುವನ್ನು ಗುರುತಿಸಿದವು ಮತ್ತು ಅವನ್ನು ನಿರ್ಮಿಸಿದ ಪೋಪ್‍ಗಳನ್ನು ವೈಭವೀಕರಿಸಿದವು.

ಇಂದು ಕಾರಂಜಿಗಳನ್ನು ನಗರದ ಉದ್ಯಾನಗಳು ಮತ್ತು ಚೌಕಗಳನ್ನು ಅಲಂಕರಿಸಲು; ವ್ಯಕ್ತಿಗಳು ಅಥವಾ ಘಟನೆಗಳನ್ನು ಗೌರವಿಸಲು; ವಿನೋದ ಮತ್ತು ಮನೋರಂಜನೆಗಾಗಿ ಬಳಸಲಾಗುತ್ತದೆ. ಎರಚು ಪ್ರದೇಶ ಅಥವಾ ಸಿಂಪಡಿಕೆ ಕೊಳವು ನಗರದ ನಿವಾಸಿಗಳಿಗೆ ಬೇಸಿಗೆಯಲ್ಲಿ ಪ್ರವೇಶಿಸಲು, ಒದ್ದೆಯಾಗಲು ಮತ್ತು ತಂಪಾಗಿಸಿಕೊಳ್ಳಲು ಅವಕಾಶ ನೀಡುತ್ತದೆ. ಸಂಗೀತ ಕಾರಂಜಿಯು ಎದ್ದುಕಾಣುವ ಪ್ರಭಾವಕ್ಕಾಗಿ ನೀರಿನ ಚಲಿಸುವ ಚಿಮ್ಮುಗೆಗಳನ್ನು, ಕಂಪ್ಯೂಟರ್‌ನಿಂದ ನಿಯಂತ್ರಿತವಾದ ಬಣ್ಣಬಣ್ಣದ ದೀಪಗಳು ಮತ್ತು ಮುದ್ರಿತ ಸಂಗೀತದೊಂದಿಗೆ ಸಂಯೋಜಿಸುತ್ತದೆ. ಕಾರಂಜಿಗಳು ಸ್ವತಃ ಸಂಗೀತ ವಾದ್ಯಗಳು ಕೂಡ ಆಗಿರಬಹುದು ಮತ್ತು ಒಂದು ಅಥವಾ ಹೆಚ್ಚು ನೀರಿನ ಚಿಮ್ಮುಗೆಗಳ ಅಡಚಣೆ ಮೂಲಕ ಸಂಗೀತ ಹೊರಡಿಸುತ್ತವೆ. ಕುಡಿಯುವ ನೀರಿನ ಕಾರಂಜಿಗಳು ಸಾರ್ವಜನಿಕ ಕಟ್ಟಡಗಳು, ಉದ್ಯಾನಗಳು ಮತ್ತು ಸಾರ್ವಜನಿಕ ಸ್ಥಳಗಳಲ್ಲಿ ಶುದ್ಧ ಕುಡಿಯುವ ನೀರನ್ನು ಒದಗಿಸುತ್ತವೆ.

ಉಲ್ಲೇಖಗಳು

ವಾಸ್ತುಶಾಸ್ತ್ರೀಯ ಘಟಕಗಳು
ಸಲೇಶಿಯಾ

ಸಲೇಶಿಯಾ ಒಂದು ಅಳಿವಿನಂಚಿನಲ್ಲಿರುವ ಪಶ್ಚಿಮ ಘಟ್ಟ ಶ್ರೇಣಿಗಳಲ್ಲಿ ಕಂಡುಬರುವ ಸಸ್ಯ ಪ್ರಬೇಧ. ಇದನ್ನು ಏಕನಾಯಕನ ಬಳ್ಳಿಯೆಂದೂ ಕರೆಯುತ್ತಾರೆ. ಸಲೇಶಿಯಾ ರೆಟಿಕುಲೇಟ ಇದರ ವೈಜ್ಞಾನಿಕ ಹೆಸರು.

ಸಸ್ಯದ ರಚನೆ
ಸಸ್ಯವು ಎರಡು ವಿಧದ ಕವಲೊಡೆಯುವ ಮಾದರಿಯನ್ನು ಹೊಂದಿದೆ. ತೊಗಟೆಯು ನಯವಾಗಿ ಹಸಿರು ಅಥವಾ ಬೂದು ಬಣ್ಣದಲ್ಲಿರುತ್ತವೆ. ಎಲೆಗಳು ಅಭಿಮುಖ ಮತ್ತು ಅಂಡಾಕಾರದಲ್ಲಿರುತ್ತವೆ. ಹೂವುಗಳು ಉಭಯಲಿಂಗಿಯಾಗಿರುತ್ತವೆ. ಹಣ್ಣು ಗೋಳಾಕಾರದಲ್ಲಿದ್ದು ೧-೪ರಷ್ಟು ಬೀಜಗಳಿರುತ್ತವೆ.

ಬೆಳೆಯುವ ಪ್ರದೇಶ
ಶ್ರೀಲಂಕಾದಲ್ಲಿನ ಶುಷ್ಕ ವಲಯ ಕಾಡುಗಳಲ್ಲಿ ಸಲೇಶಿಯಾ ಬೆಳೆಯುತ್ತದೆ. ಭಾರತದ ಪಶ್ಚಿಮ ಘಟ್ಟ ಶ್ರೇಣಿಗಳಲ್ಲಿ ಇದರ ಪ್ರಬೇಧಗಳು ಇದ್ದು ಪ್ರಸ್ತುತ ಈ ಸಸ್ಯಗಳು ಅಳಿವಿನಂಚಿನಲ್ಲಿದೆ.

ಉಪಯೋಗ
ಸಾಂಪ್ರದಾಯಿಕ ಭಾರತೀಯ ಔಷಧಿಯಾದ ಆಯುರ್ವೇದದಲ್ಲಿ ಸಲೇಶಿಯಾವನ್ನು ಮಧುಮೇಹದ ಚಿಕಿತ್ಸೆಗೆ ಬಳಸುತ್ತಾರೆ.

ಉಲ್ಲೇಖ

ಔಷಧೀಯ ಸಸ್ಯಗಳು
ಗುಮಾಸ್ತ

ಗುಮಾಸ್ತನು ಸಾಮಾನ್ಯ ಕಚೇರಿ ಕಾರ್ಯಗಳನ್ನು ಮಾಡುವ ಬಿಳಿ ಕೊರಳಪಟ್ಟಿಯ ಕೆಲಸಗಾರ, ಅಥವಾ ಚಿಲ್ಲರೆ ಮಾರಾಟದ ಪರಿಸರದಲ್ಲಿ (ಮಾರಾಟ ಗುಮಾಸ್ತ) ಹೋಲುವ ಮಾರಾಟ ಸಂಬಂಧಿ ಕಾರ್ಯಗಳನ್ನು ಮಾಡುವ ಕೆಲಸಗಾರ. ಗುಮಾಸ್ತ ಕಾರ್ಮಿಕರ ಜವಾಬ್ದಾರಿಗಳಲ್ಲಿ ಸಾಮಾನ್ಯವಾಗಿ ದಾಖಲೆಗಳ ನಿರ್ವಹಣೆ, ಕಡತಗಳ ನಿರ್ವಹಣೆ, ಸೇವಾ ಮುಂಗಟ್ಟುಗಳಲ್ಲಿ ಕೂಡುವುದು, ಕೋರುಗರನ್ನು ಪರೀಕ್ಷಿಸುವುದು, ಮತ್ತು ಇತರ ಆಡಳಿತ ಕಾರ್ಯಗಳು ಸೇರಿವೆ.

ಅಮೇರಿಕದಲ್ಲಿ ಗುಮಾಸ್ತ ಕಾರ್ಮಿಕರು ಬಹುಶಃ ಅತಿ ದೊಡ್ಡ ಉದ್ಯೋಗಿ ಗುಂಪಾಗಿದೆ. ೨೦೦೪ರಲ್ಲಿ, ೩.೧ ಮಿಲಿಯ ಸಾಮಾನ್ಯ ಕಚೇರಿ ಗುಮಾಸ್ತರು, ೧.೫ ಮಿಲಿಯ ಕಚೇರಿ ಆಡಳಿತ ಮೇಲ್ವಿಚಾರಕರು ಮತ್ತು ೪.೧ ಮಿಲಿಯ ಕಾರ್ಯದರ್ಶಿಗಳಿದ್ದರು. ಹಲವುವೇಳೆ ಗುಮಾಸ್ತ ವೃತ್ತಿಗಳಿಗೆ ಕಾಲೇಜು ಪದವಿ ಬೇಕಾಗಿರುವುದಿಲ್ಲ, ಆದರೂ ಸ್ವಲ್ಪ ಕಾಲೇಜು ಶಿಕ್ಷಣ ಅಥವಾ ವೃತ್ತಿಪರ ಕಾರ್ಯಕ್ರಮಗಳಲ್ಲಿ ೧ ರಿಂದ ೨ ವರ್ಷಗಳು ಸಾಮಾನ್ಯ ಅರ್ಹತೆಗಳಾಗಿರುತ್ತವೆ. ಕಚೇರಿ ಉಪಕರಣಗಳು ಮತ್ತು ಕೆಲವು ತಂತ್ರಾಂಶ ಕ್ರಮವಿಧಿಗಳ ಪರಿಚಿತತೆಯು ಕೂಡ ಹಲವುವೇಳೆ ಅಗತ್ಯವಿರುತ್ತದೆ. ಉದ್ಯೋಗದಾತರು ಗುಮಾಸ್ತರಿಗೆ ತರಬೇತಿಯನ್ನು ಒದಗಿಸಬಹುದು. ಗುಮಾಸ್ತರ ಸರಾಸರಿ ಸಂಬಳವು ೨೩,೦೦೦ ಡಾಲರ್‌ಗಳಷ್ಟಿದೆ, ಮತ್ತು ೨೫ ಅಥವಾ ಹೆಚ್ಚಿನ ವಯಸ್ಸಿನ ಕಾರ್ಮಿಕರ ರಾಷ್ಟ್ರೀಯ ಸರಾಸರಿ ಆದಾಯವು ೩೩,೦೦೦ ಡಾಲರ್ ಆಗಿದೆ. ಸರಾಸರಿ ಸಂಬಳಗಳು ಸಾಮಾನ್ಯ ಕಚೇರಿ ಗುಮಾಸ್ತರಿಗೆ ೨೨,೭೭೦ ಡಾಲರ್‌ನಿಂದ ಹಿಡಿದು ಕಾರ್ಯದರ್ಶಿಗಳಿಗೆ ೩೪,೯೭೦ ಡಾಲರ್‌ಗಳು ಮತ್ತು ಆಡಳಿತ ಮೇಲ್ವಿಚಾರಕರಿಗೆ ೪೧,೦೩೦ ಡಾಲರ್‌ಗಳವರೆಗಿವೆ. ಥಾಂಪ್ಸನ್, ಹಿಕಿ ಅಥವಾ ಹೆನ್‍ಸ್ಲಿನ್‍ನಂತಹ ಅಮೇರಿಕದ ಸಮಾಜಶಾಸ್ತ್ರಜ್ಞರು ಗುಮಾಸ್ತ ಕಾರ್ಮಿಕರನ್ನು ಶ್ರಮಿಕ ವರ್ಗವೆಂದು ಪರಿಗಣಿಸುತ್ತಾರೆ, ಏಕೆಂದರೆ ಅವರು ತುಲನಾತ್ಮಕವಾಗಿ ಕಡಿಮೆ ಸ್ವಾಯತ್ತತೆಯಿರುವ ಬಹಳ ನಿಯತವಾದ ಕಾರ್ಯಗಳನ್ನು ಮಾಡುತ್ತಾರೆ. ಬಿಳಿ ಮತ್ತು ನೀಲಿ ಕೊರಳಪಟ್ಟಿ ವಿಭಜನೆಯು ಕೆಲವು ಅರೆ ವೃತ್ತಿಪರರು ಸೇರಿದಂತೆ ವೃತ್ತಿಪರರು, ಮತ್ತು ವಾಡಿಕೆ ಕೆಲಸ ಮಾಡುವ ಬಿಳಿ ಕೊರಳಪಟ್ಟಿಯ ಕೆಲಸಗಾರರ ನಡುವಿನ ವಿಭಜನೆಗೆ ಸ್ಥಳಾಂತರಗೊಂಡಿದೆ ಎಂದು ಸಮಾಜಶಾಸ್ತ್ರಜ್ಞ ಗಿಲ್ಬರ್ಟ್ ವಾದಿಸುತ್ತಾರೆ. ಬಿಳಿ ಕೊರಳಪಟ್ಟಿಯ ಕಚೇರಿ ಮೇಲ್ವಿಚಾರಕರನ್ನು ಕೆಳ ಮಧ್ಯಮ ವರ್ಗವೆಂದು ಪರಿಗಣಿಸಬಹುದು, ಮತ್ತು ಕೆಲವು ಕಾರ್ಯದರ್ಶಿಗಳು ಶ್ರಮಿಕ ಹಾಗೂ ಮಧ್ಯಮ ವರ್ಗಗಳು ಸಮಾಜಾರ್ಥಿಕ ಸ್ತರದ ಪರಸ್ಪರ ಅತಿಕ್ರಮಿಸುವ ಭಾಗದಲ್ಲಿ ಇರುವರು.

ಸಾಂಪ್ರದಾಯಿಕವಾಗಿ ಗುಮಾಸ್ತ ಹುದ್ದೆಗಳನ್ನು ಬಹುತೇಕ ವಿಶಿಷ್ಟವಾಗಿ ಮಹಿಳೆಯರು ಹೊಂದಿದ್ದಾರೆ. ಇಂದು ಕೂಡ, ಅಮೇರಿಕದಲ್ಲಿ ಬಹುತೇಕ ಎಲ್ಲ ಗುಮಾಸ್ತ ಕಾರ್ಮಿಕರು ಮಹಿಳೆಯರು ಆಗಿರುವುದು ಮುಂದುವರೆದಿದೆ. ಇತರ ಪ್ರಧಾನವಾಗಿ ಹೆಂಗಸರ ಹುದ್ದೆಗಳಂತೆ, ಗುಮಾಸ್ತ ವೃತ್ತಿಗಳಿಗೆ (ಸ್ವಲ್ಪ ಮಟ್ಟಿಗೆ ಈಗೂ ಕೂಡ ಮುಂದುವರಿದಿದೆ) ಲಿಂಗಭೇದಭಾವದ ಆಧಾರದ ಮೇಲೆ ತುಲನಾತ್ಮಕವಾಗಿ ಕಡಿಮೆ ಪ್ರತಿಷ್ಠೆಯನ್ನು ನೀಡಲಾಗುತ್ತದೆ. ಪ್ರಧಾನವಾಗಿ ಹೆಂಗಸರ ಬಿಳಿ ಕೊರಳಪಟ್ಟಿಯ ಹುದ್ದೆಗಳನ್ನು ವರ್ಣಿಸಲು ಹಲವುವೇಳೆ ನಸುಗೆಂಪು ಕೊರಳಪಟ್ಟಿ ಕಾರ್ಮಿಕ ಪದವನ್ನು ಬಳಸಲಾಗುತ್ತದೆ.

ಉಲ್ಲೇಖಗಳು

ವೃತ್ತಿಗಳು
ಕಾರಖಾನೆ

ಕಾರಖಾನೆ ಅಥವಾ ಉತ್ಪಾದನಾ ಘಟಕವು ಸಾಮಾನ್ಯವಾಗಿ ಕಟ್ಟಡಗಳು ಮತ್ತು ಯಂತ್ರೋಪಕರಣಗಳನ್ನು ಹೊಂದಿರುವ ಒಂದು ಔದ್ಯೋಗಿಕ ಸ್ಥಳ, ಅಥವಾ ಹೆಚ್ಚು ಸಾಮಾನ್ಯವಾಗಿ ಹಲವಾರು ಕಟ್ಟಡಗಳನ್ನು ಹೊಂದಿರುವ ಒಂದು ಸಂಕೀರ್ಣ. ಇಲ್ಲಿ ಕಾರ್ಮಿಕರು ಸರಕುಗಳನ್ನು ಉತ್ಪಾದಿಸುತ್ತಾರೆ ಅಥವಾ ಒಂದು ಉತ್ಪನ್ನವನ್ನು ಮತ್ತೊಂದು ಉತ್ಪನ್ನವಾಗಿ ಸಂಸ್ಕರಿಸುವ ಯಂತ್ರಗಳನ್ನು ನಡೆಸುತ್ತಾರೆ. ಕೈಗಾರಿಕಾ ಕ್ರಾಂತಿಯ ಅವಧಿಯಲ್ಲಿ ಗೃಹ ಕೈಗಾರಿಕೆ ಅಥವಾ ಕಾರ್ಯಾಗಾರಗಳಿಗೆ ಬಂಡವಾಳ ಹಾಗೂ ಸ್ಥಳದ ಅಗತ್ಯಗಳು ಬಹಳ ಹೆಚ್ಚಾದುದರಿಂದ, ಯಂತ್ರೋಪಕರಣಗಳ ಅಂತರ್ನಿವೇಶನದಿಂದ ಕಾರಖಾನೆಗಳು ಹುಟ್ಟಿಕೊಂಡವು. ಒಂದು ಅಥವಾ ಎರಡು ನೂಲುವ ಯಂತ್ರಗಳಂತಹ ಸಣ್ಣ ಪ್ರಮಾಣದಲ್ಲಿ ಯಂತ್ರೋಪಕರಣಗಳನ್ನು ಹೊಂದಿದ್ದ ಮತ್ತು ಡಜ಼ನ್‍ಗಿಂತ ಕಡಿಮೆ ಕಾರ್ಮಿಕರನ್ನು ಹೊಂದಿದ್ದ ಮುಂಚಿನ ಕಾರಖಾನೆಗಳನ್ನು "ವೈಭವೀಕೃತ ಕಾರ್ಯಾಗಾರ"ಗಳೆಂದು ಕರೆಯಲಾಗಿದೆ.

ಬಹುತೇಕ ಆಧುನಿಕ ಕಾರಖಾನೆಗಳು ಜೋಡಣಾ ಸಾಲಿನ ಉತ್ಪಾದನೆಗಾಗಿ ಬಳಸಲ್ಪಡುವ ಭಾರೀ ಸಾಧನಗಳು ಇರುವ ದೊಡ್ಡ ಉಗ್ರಾಣಗಳು ಅಥವಾ ಉಗ್ರಾಣಗಳಂತಹ ಸೌಕರ್ಯಗಳನ್ನು ಹೊಂದಿರುತ್ತವೆ. ದೊಡ್ಡ ಕಾರಖಾನೆಗಳು ಸಾರಿಗೆಯ ಬಹುವಿಧಾನಗಳ ಅವಕಾಶವಿದ್ದಲ್ಲಿ ಸ್ಥಿತವಾಗಿರುವ ಪ್ರವೃತ್ತಿ ಹೊಂದಿರುತ್ತವೆ, ಮತ್ತು ಕೆಲವು ರೈಲು, ಹೆದ್ದಾರಿ, ನೀರು ಹಾಕುವ ಮತ್ತು ತೆಗೆಯುವ ಸೌಕರ್ಯಗಳನ್ನು ಹೊಂದಿರುತ್ತವೆ. ಕಾರಖಾನೆಗಳು ಪ್ರತ್ಯೇಕ ಉತ್ಪನ್ನಗಳನ್ನು ಉತ್ಪಾದಿಸಬಹುದು ಅಥವಾ ರಾಸಾಯನಿಕಗಳು, ತಿಳ್ಳು ಮತ್ತು ಕಾಗದ, ಅಥವಾ ಸಂಸ್ಕರಿಸಿದ ತೈಲ ಉತ್ಪನ್ನಗಳಂತಹ ಯಾವುದೋ ರೀತಿಯ ನಿರಂತರವಾಗಿ ಉತ್ಪಾದಿತವಾಗುವ ವಸ್ತುವನ್ನು ಉತ್ಪಾದಿಸಬಹುದು. ರಾಸಾಯನಿಕಗಳನ್ನು ಉತ್ಪಾದಿಸುವ ಕಾರಖಾನೆಗಳನ್ನು ಹಲವುವೇಳೆ ಪ್ಲಾಂಟ್‍ಗಳು ಎಂದು ಕರೆಯಲಾಗುತ್ತದೆ ಮತ್ತು ಇವು ತಮ್ಮ ಬಹುತೇಕ ಉಪಕರಣಗಳನ್ನು, ಉದಾಹರಣೆಗೆ, ತೊಟ್ಟಿಗಳು, ಒತ್ತಡ ಧಾರಕಗಳು, ರಾಸಾಯನಿಕ ಪ್ರತಿಕ್ರಿಯಾಕಾರಿಗಳು, ಪಂಪುಗಳು ಮತ್ತು ಪೈಪ್‍ಗಳನ್ನು ಹೊರಗೆ ಹೊಂದಿರುತ್ತವೆ ಮತ್ತು ನಿಯಂತ್ರಣ ಕೊಠಡಿಗಳಿಂದ ನಿರ್ವಹಿಸಲ್ಪಡುತ್ತವೆ. ತೈಲ ಸಂಸ್ಕರಣಾಗಾರಗಳು ತಮ್ಮ ಬಹುತೇಕ ಉಪಕರಣಗಳನ್ನು ಹೊರಗೆ ಹೊಂದಿರುತ್ತವೆ.

ಪ್ರತ್ಯೇಕ ಉತ್ಪನ್ನಗಳು ಅಂತಿಮ ಗ್ರಾಹಕ ಸರಕುಗಳಾಗಿರಬಹುದು, ಅಥವಾ ಬೇರೆಡೆ ಅಂತಿಮ ಉತ್ಪನ್ನಗಳಾಗಿ ಉತ್ಪಾದಿಸಲ್ಪಡುವ ಭಾಗಗಳು ಮತ್ತು ಉಪ ಘಟಕಗಳಾಗಿರಬಹುದು. ಕಾರಖಾನೆಗಳಿಗೆ ಭಾಗಗಳು ಬೇರೆಡೆಯಿಂದ ಪೂರೈಕೆ ಆಗಬಹುದು ಅಥವಾ ಅವನ್ನು ಕಚ್ಚಾವಸ್ತುಗಳಿಂದ ತಯಾರಿಸಬಹುದು. ನಿರಂತರ ಉತ್ಪಾದನಾ ಕೈಗಾರಿಕೆಗಳು ಕಚ್ಚಾವಸ್ತುಗಳ ಪ್ರವಾಹವನ್ನು ಸಿದ್ಧಪಡಿಸಿದ ಉತ್ಪನ್ನಗಳಾಗಿ ರೂಪಾಂತರಿಸಲು ಸಾಮಾನ್ಯವಾಗಿ ಉಷ್ಣತೆ ಅಥವಾ ವಿದುಚ್ಛಕ್ತಿಯನ್ನು ಬಳಸುತ್ತವೆ.

ಉಲ್ಲೇಖಗಳು

ಕೈಗಾರಿಕಾ ಕಟ್ಟಡಗಳು
ಫ್ರೆಡರಿಕ್ ಅಬೆಲ್

ಫ್ರೆಡರಿಕ್ ಆಗಸ್ಟಸ್ ಅಬೆಲ್ ಆಂಗ್ಲ ರಸಾಯನಶಾಸ್ತ್ರಜ್ಞ. ೧೮೨೭ ಜುಲೈ ೧೭ರಂದು ಲಂಡನ್ನಿನಲ್ಲಿ ಜನಿಸಿದರು.

ವಿದ್ಯಾಭ್ಯಾಸ
ಜೋಹಾನ್ ಲಿಯೋಪೋಲ್ಡ್ ಅವರ ಮಗನಾಗಿ ಜನಿಸಿದ ಅಬೆಲ್,ರಸಾಯನಶಾಸ್ತ್ರವನ್ನು ರಾಯಲ್ ಪಾಲಿಟೆಕ್ನಿಕ್ ಇನ್ಸ್ಟಿಟ್ಯೂಷನ್ನಲ್ಲಿ ಅಧ್ಯಯನ ಮಾಡಿದರು ಮತ್ತು ೧೮೪೫ರಲ್ಲಿ ರಾಯಲ್ ಕಾಲೇಜ್ ಆಫ್ ಕೆಮಿಸ್ಟ್ರಿಯಲ್ಲಿ ಎ.ಡಬ್ಲ್ಯೂ.ವೋನ್ ಹೋಫ್ಮನ್ ಅವರ ೨೬ ಮೂಲ ವಿಧ್ಯಾರ್ಥಿಗಳಲ್ಲಿ ಒಬ್ಬರಾದರು. ೧೮೫೨ರಲ್ಲಿ ಮಿಲಿಟರಿ ಅಕಾಡೆಮಿಯಲ್ಲಿ  ರಸಾಯನಶಾಸ್ತ್ರ ಪ್ರಾಧ್ಯಾಪಕರಾಗಿ ನೇಮಕಗೊಂಡರು.

ವೃತ್ತಿಜೀವನ
೧೮೫೪ರಿಂದ ೧೮೮೮ರವರೆಗೆ ರಾಯಲ್ ಆರ್ಸೆನಲ್ನ ಕೆಮಿಕಲ್ ಎಸ್ಟಾಬ್ಲಿಶ್ಮೆಂಟ್ನಲ್ಲಿ ರಕ್ಷಣೆಯ ರಸಾಯನಶಾಸ್ತ್ರಜ್ಞರಾಗಿ ಸೇವೆ ಸಲ್ಲಿಸಿದರು. ಮೂರು ವರ್ಷಗಳ ನಂತರ ವಾರ್ ಡಿಪಾರ್ಟ್ಮೆಂಟ್ಗೆ ರಸಾಯನಶಾಸ್ತ್ರಜ್ಞರಾಗಿ ಹಾಗೂ ಸರ್ಕಾರದ ರಾಸಾಯನಿಕ ರೆಫರಿಯಾಗಿ ನೇಮಕವಾದರು.ನಂತರ ಸ್ಪೋಟಕಗಳ ರಸಾಯನಶಾಸ್ತ್ರದೊಂದಿಗೆ ಹೆಚ್ಚಿನ ಕೆಲಸವನ್ನು ಮಾಡಿದರು.

ವೈಯಕ್ತಿಕಜೀವನ
ಅಬೆಲ್ ತನ್ನ ಮೊದಲ ಹೆಂಡತಿಯಾದ ಸಾರಾ ಬ್ಲಾಂಚ್ ಅವರ ಮರಣದ ನಂತರ ಎರಡನೆ ಬಾರಿ ಗಿಲ್ಯೆಟ್ಟಾ ಡೆ ಲಾ ಫೆಯಿಲ್ಲಡೆಯನ್ನು ವಿವಾಹವಾದರು..

ಪುಸ್ತಕಗಳು
ದಿ ಮಾಡರ್ನ್ ಹಿಸ್ಟರಿ ಆಫ್ ಗನ್ ಪೌಡರ್ (೧೮೬೬).
ಗನ್-ಕಾಟನ್ (೧೮೬೬).
ಓನ್ ಎಕ್ಸ್ಪ್ಲೋಸಿವ್ ಏಜೆಂಟ್ಸ್ (೧೮೭೨).
ರಿಸರ್ಚ್ ಇನ್ ಎಕ್ಸ್ಪ್ಲೋಸಿವ್ಸ್ (೧೮೭೫).
ಇಲೆಕ್ಟ್ರಿಸಿಟಿ ಅಪ್ಲೈಡ್ ಟು ಎಕ್ಸ್ಪ್ಲೋಸಿವ್ ಪರ್ಪಸಸ್ (೧೮೯೮).

ನಿಧನ
ಅಬೆಲ್ ಸೆಪ್ಟೆಂಬರ್ ೬,೧೯೦೨ರಂದು ಲಂಡನ್ನಿನ ವೈಟ್ ಕೋರ್ಟ್ ಹಾಲ್ನಲ್ಲಿ ನಿಧನರಾದರು.

ಉಲ್ಲೇಖಗಳು

ರಸಾಯನಶಾಸ್ತ್ರ ತಜ್ಞ
ಅದ್ವೈತ ವೇದಾಂತದಲ್ಲಿ ಕಾರಣ ಮತ್ತು ಕಾರ್ಯ

ಕಾರಣ ಮತ್ತು ಕಾರ್ಯಗಳು ವೇದಾಂತದ ಎಲ್ಲ ಪಂಥಗಳಲ್ಲಿ ಮುಖ್ಯವಾದ ವಿಷಯವಾಗಿದೆ. ಹಿಂದೂ ಧರ್ಮ ಮತ್ತು ಇತರ ಭಾರತೀಯ ಧರ್ಮಗಳ ಪ್ರಾಚೀನ ಮತ್ತು ಮಧ್ಯಯುಗದ ಪಠಗಳಲ್ಲಿ ಈ ಪರಿಕಲ್ಪನೆಗಳನ್ನು ಸಮಾನ ಅರ್ಥದ ಪದಗಳನ್ನು ಬಳಸಿ ಚರ್ಚಿಸಲಾಗಿದೆ. ಕಾರಣವನ್ನು ಬೇರೆ ಪದಗಳಿಂದ ನಿರ್ದೇಶಿಸಲಾಗುತ್ತದೆ, ಉದಾಹರಣೆಗೆ ನಿದಾನ, ಹೇತು, ಮೂಲ, ಮತ್ತು ಕಾರ್ಯವನ್ನು ಬೇರೆ ಪದಗಳಿಂದ ನಿರ್ದೇಶಿಸಲಾಗುತ್ತದೆ, ಉದಾಹರಣೆಗೆ ಫಲ, ಪರಿಣಾಮ ಅಥವಾ ಶುಂಗ. ವೇದಾಂತದ ಉಪಪಂಥಗಳು ಭಿನ್ನ ಕಾರಣತ್ವ ಸಿದ್ಧಾಂತಗಳನ್ನು ಪ್ರಸ್ತಾಪಿಸಿ ಚರ್ಚಿಸಿವೆ.

ವೇದಾಂತದ ಎಲ್ಲ ಪಂಥಗಳು ಸತ್ಕಾರ್ಯವಾದದ ಸಿದ್ಧಾಂತಕ್ಕೆ ಒಪ್ಪುತ್ತವೆ, ಇದರರ್ಥ ಪರಿಣಾಮವು ಕಾರಣದಲ್ಲಿ ಮೊದಲೇ ಅಸ್ತಿತ್ವದಲ್ಲಿರುತ್ತದೆ. ಆದರೆ ತತ್ವ ಮೀಮಾಂಸೆಯ ಬ್ರಹ್ಮದ ದೃಷ್ಟಿಯಿಂದ, ಕಾರಣ ಸಂಬಂಧ ಮತ್ತು ಅನುಭವಾತ್ಮಕ ಪ್ರಪಂಚದ ಸ್ವರೂಪದ ಮೇಲೆ ಭಿನ್ನ ದೃಷ್ಟಿಕೋನಗಳಿವೆ. ಬ್ರಹ್ಮ ಸೂತ್ರಗಳು, ಪ್ರಾಚೀನ ವೇದಾಂತಿಗಳು, ವೇದಾಂತದ ಬಹುತೇಕ ಉಪಪಂಥಗಳು, ಜೊತೆಗೆ ಹಿಂದೂ ತತ್ವಶಾಸ್ತ್ರದ ಸಾಂಖ್ಯ ಪಂಥಗಳು ಪರಿಣಾಮವಾದವನ್ನು ಬೆಂಬಲಿಸುತ್ತವೆ. ಪರಿಣಾಮವಾದ ಎಂದರೆ ವಿಶ್ವವು ಬ್ರಹ್ಮದ ವಾಸ್ತವ ರೂಪಾಂತರವಾಗಿದೆ (ಪರಿಣಾಮ) ಎಂಬ ಕಲ್ಪನೆ.

ಆದಿ ಶಂಕರರು ಮತ್ತು ಅವರ ಅದ್ವೈತ ವೇದಾಂತವು ವಿವರ್ತದ ಮೂಲಕ ಕಾರಣತ್ವವನ್ನು ವಿವರಿಸಿತೇ ಎಂಬ ಬಗ್ಗೆ ವಿದ್ವಾಂಸರು ಭೇದ ಹೊಂದಿದ್ದಾರೆ. ನಿಕೋಲ್ಸನ್‌ರ ಪ್ರಕಾರ, ಪರಿಣಾಮವಾದದ ಬದಲಾಗಿ, ವಿವರ್ತವಾದವು ಪ್ರತಿಸ್ಪರ್ಧಿ ಕಾರಣತ್ವ ಸಿದ್ಧಾಂತವಾಗಿದೆ. "ವಿಶ್ವವು ಕೇವಲ ಬ್ರಹ್ಮದ ಅವಾಸ್ತವ ಅಭಿವ್ಯಕ್ತಿಯಾಗಿದೆ (ವಿವರ್ತ)" ಎಂದು ವಿವರ್ತವಾದವು ಹೇಳುತ್ತದೆ. ಬ್ರಹ್ಮವು ಮಾರ್ಪಾಡು ಹೊಂದುವಂತೆ ತೋರುತ್ತದಾದರೂ, ವಾಸ್ತವದಲ್ಲಿ ಯಾವುದೇ ನಿಜವಾದ ಬದಲಾವಣೆಯಾಗುವುದಿಲ್ಲ ಎಂದು ವಿವರ್ತವಾದವು ಹೇಳುತ್ತದೆ. ಅಸಂಖ್ಯಾತ ಜೀವಿಗಳು ಅವಾಸ್ತವ ಅಭಿವ್ಯಕ್ತಿಯಾಗಿವೆ, ಏಕೆಂದರೆ ಬ್ರಹ್ಮ ಮಾತ್ರ ನಿಜವಾದ ಜೀವಿಯಾಗಿದೆ, ಮತ್ತು ಹುಟ್ಟಿರದ, ಬದಲಾಗದ ಮತ್ತು ಸಂಪೂರ್ಣವಾಗಿ ಭಾಗಗಳನ್ನು ಹೊಂದಿರದ ಇದು ಅಂತಿಮ ಸತ್ಯತೆಯಾಗಿದೆ. ಆದಿ ಶಂಕರರ ಅನುಯಾಯಿಗಳಾದ ಅದ್ವೈತಿಗಳು ಈ ಭ್ರಾಮಕ, ಅವಾಸ್ತವ ರೂಪಾಂತರ ಆಧಾರಿತ ಕಾರಣತ್ವ ಸಿದ್ಧಾಂತದ ಪ್ರತಿಪಾದಕರಾಗಿದ್ದಾರೆ ಎಂದು ನಿಕೋಲ್ಸನ್ ಹೇಳುತ್ತಾರೆ. "ವಿಶ್ವವನ್ನು ವಾಡಿಕೆಯಾಗಿ ವಾಸ್ತವ ಎಂದು ವಿವರಿಸಬಹುದಾದರೂ, ವೈಯಕ್ತಿಕ ಆತ್ಮವು ಮುಕ್ತವಾಗುವುದಕ್ಕೆ ಮೊದಲು ಬ್ರಹ್ಮದ ಎಲ್ಲ ಪರಿಣಾಮಗಳನ್ನು ಅಂತಿಮವಾಗಿ ಅವಾಸ್ತವ ಎಂದು ಒಪ್ಪಿಕೊಳ್ಳಬೇಕು ಎಂದು ಅದ್ವೈತಿಗಳು ಸಾಧಿಸುತ್ತಾರೆ", ಎಂದು ನಿಕೋಲ್ಸನ್ ಸೇರಿಸುತ್ತಾರೆ.

ಉಲ್ಲೇಖಗಳು

ಅದ್ವೈತ ವೇದಾಂತ
ಕವಿತಾ ಷಾ

ಕವಿತಾ ಷಾ ಅವರು ನ್ಯೂಯಾರ್ಕ್ನ ಗಾಯಕಿ ಮತ್ತು ಸಂಯೋಜಕರಾಗಿದ್ದಾರೆ. ಅವರು ಸಂಗೀತ ಭಾಷೆಗಳೊಂದಿಗೆ ಅದ್ಭುತ ಕೌಶಲ್ಯ ಹೊಂದಿದ್ದಕ್ಕಾಗಿ  ಎನ್.ಪಿ.ಆರ್(NPR) ನಿಂದ ಪ್ರಶಂಸಿಸಲ್ಪಟ್ಟಿದ್ದಾರೆ.

ಆರಂಭಿಕ ಜೀವನ
ಷಾ ಕುಟುಂಬವು ಗುಜರಾತಿ ಮೂಲದ್ದಾಗಿದೆ, ಮತ್ತು ಆಕೆಯ ಪೋಷಕರು ಮೂಲತಃ ಮುಂಬೈ, ಭಾರತದಿಂದ ಬಂದಿದ್ದಾರೆ. ಮ್ಯಾನ್ಹ್ಯಾಟನ್ನಲ್ಲಿ ಬೆಳೆದು, ಷಾ ರವರು  ೫ ನೇ ವಯಸ್ಸಿನಲ್ಲಿ ಶಾಸ್ತ್ರೀಯ ಪಿಯಾನೋದಲ್ಲಿ ತನ್ನ ಸಂಗೀತ ತರಬೇತಿ ಪ್ರಾರಂಭಿಸಿದರು.

ಶಿಕ್ಷಣ
ಷಾ ರವರು ನ್ಯೂಯಾರ್ಕ್ ನಗರದ ಸಾರ್ವಜನಿಕ ಶಾಲೆಗಳಿಗೆ ಹಾಜರಿದ್ದರು ಮತ್ತು ಈಕ್ವೆಡಾರ್ನಲ್ಲಿ ಹೋಸ್ಟ್ ಕುಟುಂಬದೊಂದಿಗೆ ಜೀವಿಸಿದ ನಂತರ 16 ನೇ ವಯಸ್ಸಿನಲ್ಲಿ ಸ್ಪ್ಯಾನಿಷ್ ಭಾಷೆಯಲ್ಲಿ ನಿರರ್ಗಳವಾಗಿ ಪರಿಣಮಿಸಿದರು.ತನ್ನ ಪದವಿಪೂರ್ವ ವರ್ಷಗಳಲ್ಲಿ ಷಾ ಪೆರು, ಚೀನಾ, ಮತ್ತು ಬ್ರೆಜಿಲ್ನಲ್ಲಿ ವಿದೇಶದಲ್ಲಿ ವಾಸಿಸುತ್ತಿದ್ದರು, ಆಕೆ ಆಫ್ರೋ-ಬ್ರೆಜಿಲಿಯನ್ ಸಂಗೀತ ಮತ್ತು ರಾಜಕೀಯ ಕ್ಷೇತ್ರದಲ್ಲಿ ಕ್ಷೇತ್ರ ಕಾರ್ಯವನ್ನು ನಡೆಸಿದರು.

ಸಂಗೀತ
ಲಿಯೋನೆಲ್ ಲೂಯೆಕೆ, ಶೀಲಾ ಜೋರ್ಡಾನ್, ಮಾರ್ಟಿಯಲ್ ಸೋಲ್, ಫ್ರಾಂಕೋಯಿಸ್ ಮೌಟಿನ್, ಗ್ರೆಗ್ ಓಸ್ಬಿ, ಸ್ಟೀವ್ ವಿಲ್ಸನ್, ಅಲುನ್ ವೇಡ್ (ಸೆನೆಗಲ್),  ಮತ್ತು ಮುಲುಟ ಅಸ್ಟಾಕ್ಕೆಗಳೊಂದಿಗೆ ಅವರು ಕೆಲಸ ಮಾಡಿದ್ದಾರೆ.
೨೦೧೨ ರಲ್ಲಿ ಅವರು ಅತ್ಯುತ್ತಮ ಗ್ರಾಜ್ಯುಯೇಟ್ ಜಾಝ್ ಗಾಯಕರನ್ನು ಡೌನ್ಬೀಟ್ನಿಂದ ಹೆಸರಿಸಿದರು ಮತ್ತು 2013 ರಲ್ಲಿ ASCAP ಹರ್ಬ್ ಆಲ್ಪರ್ಟ್ ಯಂಗ್ ಜಾಝ್ ಸಂಯೋಜಕರು ಪ್ರಶಸ್ತಿಯನ್ನು ಗೆದ್ದರು.
ಷಾ ರವರು  ೨೦೧೪ ರ ಮೊದಲ ಆಲ್ಬಂ ವಿಷನ್ಸ್ ಅನ್ನು ಬೆನಿನ್ ಮೂಲದ ಜಾಝ್ ಗಿಟಾರ್ ವಾದಕ ಲಿಯೋನೆಲ್ ಲೂಯೆಕೆ ನಿರ್ಮಿಸಿದ ಮತ್ತು ಸ್ಯಾಕ್ಸೋಫೋನ್ ವಾದಕ ಗ್ರೆಗ್ ಓಸ್ಬಿ ಅವರ ರೆಕಾರ್ಡ್ ಲೇಬಲ್ ಇನ್ನರ್ ಸರ್ಕಲ್ ಮ್ಯೂಸಿಕ್ನಲ್ಲಿ ಬಿಡುಗಡೆಯಾಯಿತು. "ವಿಷನ್ಸ್" ಜಾಝ್ ಕ್ವಿಂಟ್ಟ್ ಅನ್ನು ಪಶ್ಚಿಮ ಆಫ್ರಿಕಾದ ಕೋರಾ ಮತ್ತು ಭಾರತೀಯ ತಬಲಾದೊಂದಿಗೆ ಸಂಯೋಜಿಸುತ್ತದೆ, ಮತ್ತು ವಿಶೇಷ ಅತಿಥಿಗಳಾದ ಲೂಯೆಕೆ (ಗಿಟಾರ್, ಗಾಯನ), ಸ್ಟೀವ್ ವಿಲ್ಸನ್ (ಸ್ಯಾಕ್ಸೋಫೋನ್, ಕೊಳಲು), ಮತ್ತು ರೋಜೇರಿಯೋ ಬೊಕಾಟೊ (ಪೆರ್ಕ್ಯುಶನ್).
೨೦೧೭ ರಲ್ಲಿ, ಪಾರ್ಕ್ ಅವೆನ್ಯೂ ಆರ್ಮರಿಯಲ್ಲಿ ನಡೆದ "ಏಕ್ ವಾಯ್ಸಸ್ ಗಾಗಿ ಹಾಕ್-ಸೈಕಲ್" ಎಂಬ ಸಮಕಾಲೀನ ಕೃತಿಯನ್ನು ಷಾ ಅವರು ಪ್ರದರ್ಶಿಸಿದರು.ವಿಷಯದ ಪ್ರಮುಖ ೧೦ ಪ್ರದರ್ಶನಗಳಲ್ಲಿ ಒಂದಾದ ವಿಮರ್ಶಕ ನೇಟ್ ಚಿನೆನ್ ಅವರು ಈ ಗೀತೆಯನ್ನು ಹೆಸರಿಸಿದರು.
೨೦೧೮ ರಲ್ಲಿ, ಡಾಟ್ ಟೈಮ್ ರೆಕಾರ್ಡ್ಸ್ನಲ್ಲಿ ಫ್ರಾಂಕೋಯಿಸ್ ಮೌಟಿನ್ರ ಸಹ-ನೇತೃತ್ವದ ಬಾಸ್-ಅಂಡ್-ವಾಯ್ಸ್ ಡ್ಯುಯೊ ಆಲ್ಬಂ ಇಂಟರ್ ಎಂಬನ್ನು ಬಿಡುಗಡೆ ಮಾಡಿದರು. ಮೌಂಟಿನ್ ಮತ್ತು ಷಾ ಇಬ್ಬರೂ ತಮ್ಮ ಮಾರ್ಗದರ್ಶಕರು, ಪಿಯಾನಿಸ್ಟ್ ಮಾರ್ಟಿಲ್ ಸೋಲ್ ಮತ್ತು ಗಾಯಕರಾದ ಶೀಲಾ ಜೋರ್ಡಾನ್ರವರು ಎರಡು ಟ್ರ್ಯಾಕ್ಗಳಲ್ಲಿ ಸೇರಿಕೊಂಡಿದ್ದಾರೆ.

ಉಲ್ಲೇಖಗಳು
ಕವಿತಾ ಷಾ(ವಿಜ್ಞಾನಿ)

ಕವಿತಾ ಷಾ (೬ ನವೆಂಬರ್ ೧೯೬೮) ರವರು ಎನ್ವಿರಾನ್ಮೆಂಟಲ್‌ ಅಂಡ್‌ ಸಸ್ಟೈನೇಬಲ್ ಡೆವಲಪ್ಮೆಂಟ್ ಇನ್ಸ್ಟಿಟ್ಯೂಟ್ , ಬನಾರಸ್ ಹಿಂದೂ ವಿಶ್ವವಿದ್ಯಾನಿಲಯದಲ್ಲಿ  ಭಾರತೀಯ ಪರಿಸರ ಜೈವಿಕ ತಂತ್ರಜ್ಞರಾಗಿದ್ದಾರೆ . ಅವರು ಆರು ನಿರ್ದೇಶಕರಲ್ಲಿ ಒಬ್ಬರಾಗಿದ್ದು , ಬನಾರಸ್ ಹಿಂದೂ ವಿಶ್ವವಿದ್ಯಾನಿಲಯದ ಮಹಿಳಾ ನಿರ್ದೇಶಕರಾಗಿದ್ದಾರೆ(ಬಿಎಚ್ಯು). ಅವರು ಪರಿಸರೀಯ ಜೈವಿಕ ತಂತ್ರಜ್ಞಾನ , ಆರೋಗ್ಯ ಮತ್ತು ಜಲ ಸಂಪನ್ಮೂಲ ನಿರ್ವಹಣೆ ಕ್ಷೇತ್ರದಲ್ಲಿ ತಮ್ಮ ಪಾತ್ರಕ್ಕೆ ಗಮನಾರ್ಹರಾಗಿದ್ದಾರೆ ಹಾಗೂ ನರಪ್ರೇಕ್ಷಕ ಡೋಪಾಮೈನ್ನ ಕಿಣ್ವ  ಆಧಾರಿತ ಸಂವೇದಕದ ರಚನೆ ಮತ್ತು ಬಯೋ ಸೆನ್ಸಾರ್ , ಜೈವಿಕ ಇಂಧನಕಾರವನ್ನು ಅಭಿವೃದ್ಧಿಪಡಿಸಿದಕ್ಕಾಗಿ ಪ್ರಸಿದ್ಧಿ ಪಡೆದರು.

ಜನನ
ಕವಿತಾರವರು ಭಾರತದ ವಾರಣಾಸಿಯಲ್ಲಿ ನವೆಂಬರ್ ೬, ೧೯೬೮ ರಂದು ಜನಿಸಿದರು.

ವೈಯಕ್ತಿಕ ಜೀವನ
ಕವಿತಾ ರವರ ತಂದೆ - ರಾಯ್ ಸುಶೀಲ್ ಕುಮಾರ್, ತಾಯಿ - ಶುಭಾ ಅಗರ್ವಾಲ್ . ಕವಿತಾ ರವರು ಮುಕುಲ್ ಕುಮಾರ್ ಷಾ ರವರನ್ನು ಜನವರಿ ೨೫ , ೧೯೯೧ ರಂದು ವಿವಾಹವಾದರು.

ಶಿಕ್ಷಣ
 ಬ್ಯಾಚುಲರ್ ಆಫ್ ಸೈನ್ಸ್ , ಬನಾರಸ್ ಹಿಂದೂ ವಿಶ್ವವಿದ್ಯಾಲಯ, ವಾರಣಾಸಿ, ೧೯೮೯.
 ಮಾಸ್ಟರ್ ಆಫ್ ಸೈನ್ಸ್ , ಬನಾರಸ್ ಹಿಂದೂ ವಿಶ್ವವಿದ್ಯಾಲಯ, ವಾರಣಾಸಿ, ೧೯೯೧.
 ಬ್ಯಾಚುಲರ್ ಆಫ್ ಎಜುಕೇಷನ್ , ಬನಾರಸ್ ಹಿಂದೂ ವಿಶ್ವವಿದ್ಯಾಲಯ, ವಾರಣಾಸಿ ,೧೯೯೨.
 ಡಾಕ್ಟರ್ ಆಫ್ ಫಿಲಾಸಫಿ , ಬನಾರಸ್ ಹಿಂದೂ ವಿಶ್ವವಿದ್ಯಾಲಯ , ವಾರಣಾಸಿ, ೧೯೯೫.

ವೃತ್ತಿಜೀವನ
 ಜೂನಿಯರ್ ಸಂಶೋಧನಾ ಸಹವರ್ತಿ ಜೀವರಸಾಯನಶಾಸ್ತ್ರ, ಬನಾರಸ್ ಹಿಂದೂ ಯುನಿವರ್ಸಿಟಿ, ೧೯೯೩-೧೯೯೫.
 ಸೀನಿಯರ್ ರಿಸರ್ಚ್ ಫೆಲೋ , ಬನಾರಸ್ ಹಿಂದೂ ಯುನಿವರ್ಸಿಟಿ, ೧೯೯೫-೧೯೯೬.
 ೧೯೯೬ ರಿಂದ ಸಂಶೋಧನಾ ಸಹಾಯಕಿ , ಬನಾರಸ್ ಹಿಂದೂ ಯುನಿವರ್ಸಿಟಿ.
 ೧೯೯೮ ರಿಂದ ಪೋಸ್ಟ್ ಡಾಕ್ಟೋರಲ್ ಸಂಶೋಧನಾ ಸಹವರ್ತಿ , ನ್ಯಾಷನಲ್ ಇನ್ಸ್ಟಿಟ್ಯೂಟ್ ಆಫ್ ಹೆಲ್ತ್ ಸೈನ್ಸಸ್ , ಟೋಕಿಯೋ .
 ಪರಿಸರ ಸಲಹೆಗಾರರ ಸಚಿವಾಲಯ, ಭಾರತ.

ಸದಸ್ಯತ್ವ
 ೧೯೮೪-೧೯೮೮ ತನಕ  ಭಾರತೀಯ ರಾಷ್ಟ್ರೀಯ ಕ್ಯಾಡೆಟ್ ಕಾರ್ಪ್ಸ್ ನೊಂದಿಗೆ ಸೇವೆ ಸಲ್ಲಿಸಿದರು.
 ಸದಸ್ಯೆ - ಭಾರತೀಯ ವಿಜ್ಞಾನ ಕಾಂಗ್ರೆಸ್ ಅಸೋಸಿಯೇಷನ್ (ಜೀವನ).
 ಜೈವಿಕ ರಸಾಯನಶಾಸ್ತ್ರಜ್ಞರ ಸೊಸೈಟಿ.

ಪ್ರಶಸ್ತಿಗಳು
 ವಿಮೆನ್ ಸೈಂಟಿಸ್ಟ್ ಅವಾರ್ಡ್ -೨೦೧೧ , ಬಯೋಟೆಕ್ ರಿಸರ್ಚ್ ಸೊಸೈಟಿ .

ಸಾಧನೆಗಳು
 ನರಪ್ರೇಕ್ಷಕ ಡೋಪಾಮೈನ್ನ ಕಿಣ್ವ - ಆಧಾರಿತ ಸಂವೇದಕದ ರಚನೆ.
 ಬಯೋ ಸೆನ್ಸಾರ್ ಮತ್ತು ಜೈವಿಕ ಇಂಧನಕಾರವನ್ನು ಅಭಿವೃದ್ಧಿಪಡಿಸಿದರು.

ಉಲ್ಲೇಖಗಳು

ವಿಜ್ಞಾನಿಗಳು
ಭಾರತೀಯ ಮಹಿಳಾ ವಿಜ್ಞಾನಿಗಳು
ಭಾರತೀಯ ವಿಜ್ಞಾನಿಗಳು
ಪಿತೂರಿ

ಇಬ್ಬರು ಅಥವಾ ಹೆಚ್ಚು ಜನ ಸೇರಿ ಅಪರಾಧವೆಸಗಲು ಒಂದು ಒಪ್ಪಂದಕ್ಕೆ ಬಂದರೆ, ಆ ಅಪರಾಧ ಸಂಭವಿಸಲಿ ಅಥವಾ ಸಂಭವಿಸದಿರಲಿ ಅದು ಪಿತೂರಿಯಾಗುತ್ತದೆಂದು ಸ್ಟೀಫನ್ ಎಂಬುವರು ನಿರೂಪಿಸಿದ್ದಾರೆ. ಮಧ್ಯಯುಗದ ಇಂಗ್ಲಿಷ್ ನ್ಯಾಯದಲ್ಲಿ ನ್ಯಾಯ ವಿಪರ್ಯಾಸದ ಉದ್ದೇಶದಿಂದ ಹಲವರು ಒಟ್ಟುಗೂಡಿ ಉಂಟುಮಾಡಿದ ನಷ್ಟಕ್ಕಾಗಿ ಪರಿಹಾರ ಕೇಳುವುದೇ ಪಿತೂರಿಯ ಬಗ್ಗೆ ಕೈಗೊಳ್ಳಬಹುದಾದ ಕಾನೂನು ಕ್ರಮವಾಗಿತ್ತು. ಒಬ್ಬನಿಗೆ ಹಾನಿಯುಂಟುಮಾಡುವ ಉದ್ದೇಶದಿಂದ ಇಬ್ಬರು ಅಥವಾ ಹೆಚ್ಚು ಜನರು ಒಟ್ಟುಗೂಡಿ ಒಂದು ಕೃತ್ಯವೆಸಗಿದಲ್ಲಿ, ಅದರಿಂದ ಸಂಭವಿಸಿದ ನಷ್ಟಕ್ಕಾಗಿ ಆಧುನಿಕ ಅಪಕೃತ್ಯ ಕಾನೂನಿನ ಅಡಿಯಲ್ಲಿ (ಲಾ ಆಫ್ ಟಾಟ್ರ್ಸ್) ಕ್ರಮ ತೆಗೆದುಕೊಳ್ಳಬಹುದಾಗಿದೆ. ಆದರೆ, ಇಂಗ್ಲೆಂಡಿನ ಅಪರಾಧಿಕ ಕಾನೂನಿನಲ್ಲಿ ಪಿತೂರಿ ಎಂಬುದಕ್ಕೆ ದೀರ್ಘ ಹಿನ್ನೆಲೆಯುಂಟು. ನ್ಯಾಯ ವಿಪರ್ಯಾಸ ಬೆಲೆಗಳನ್ನು ಅಥವಾ ಮಜೂರಿಗಳನ್ನು ಏರಿಸುವುದು-ಮೊದಲಾದವಕ್ಕೆ ಸಂಬಂಧಿಸಿದಂತೆ ಪಿತೂರಿ ಎಂಬ ಅಪರಾಧ ಪರಿಕಲ್ಪನೆಯನ್ನು ಮೂಲತಃ ರೂಪಿಸಲಾಯಿತು. ಸಾರ್ವಜನಿಕ ಹಿತಕ್ಕೆ ವಿರೋಧವಾಗಿರುವ ಎಲ್ಲ ಪಿತೂರಿಗಳಿಗೂ ಇಂಗ್ಲೆಂಡಿನಲ್ಲಿ ಸ್ಟಾರ್ ಚೇಂಬರ್ ನ್ಯಾಯಾಲಯ ದಂಡನೆ ವಿಧಿಸುತ್ತಿತ್ತು.

ಭಾರತದಲ್ಲಿ ರಾಜದ್ರೋಹ ಮತ್ತು ಅರಾಜಕತೆಗೆ ಪ್ರಯತ್ನಿಸುವ ಕೂಟಗಳ ದಮನಕ್ಕಾಗಿ ಅಪರಾಧಿ ಪಿತೂರಿಯನ್ನು 1919ರಲ್ಲಿ ಭಾರತೀಯ ದಂಡ ಸಂಹಿತೆಗೆ ಸೇರಿಸಲಾಯಿತು. ವಿಧಿವಿರುದ್ಧವಾದದ್ದನ್ನು ಮಾಡಲು ; ಅಥವಾ ಇನ್ನೊಬ್ಬ ವ್ಯಕ್ತಿಗೆ ಅಕ್ರಮ ಹಾಗೂ ಹಾನಿಕರವಾದ್ದನ್ನು ಎಸಗಲು ; ಅಥವಾ ಒಂದು ಉದ್ದೇಶ ಸ್ವಯಮೇವ ವಿಧಿವಿರುದ್ಧವಾದ್ದಾಗಿರದಿದ್ದರೂ ವಿಧಿವಿರುದ್ಧ ವಿಧಾನದಿಂದ ಆ ಉದ್ದೇಶವನ್ನು ಪೂರೈಸಲು ಇಬ್ಬರು ಇಲ್ಲವೇ ಹೆಚ್ಚು ವ್ಯಕ್ತಿಗಳು ಒಂದಾಗಿದ್ದರೆ ಅದು ಪಿತೂರಿಯಾಗುತ್ತದೆಯೆಂದು ಭಾರತೀಯ ದಂಡಸಂಹಿತೆ ಹೇಳುತ್ತದೆ. ಪಿತೂರಿ ಮಾತ್ರವೇ ಕ್ರಮಾರ್ಹ (ಆಕ್ಷನ್‍ಬಲ್) ಅಕೃತ್ಯವಾಗುವುದಿಲ್ಲ. ಪಿತೂರಿಗೆ ಅನುಸಾರವಾಗಿ ಯಾವುದೇ ಕೃತ್ಯ-ಬಹಿರಂಗ ಕೃತ್ಯ-ಆಗಿರಬೇಕು ಮತ್ತು ಅದರ ಪರಿಣಾಮವಾಗಿ ಆಪಾದಕನಿಗೆ (ಪ್ಲೇನ್ಟಿಫ್) ವಾಸ್ತವವಾಗಿ ಹಾನಿಯಾಗಿರಬೇಕು. ಆಗ ಮಾತ್ರ ಅದು ಪಿತೂರಿಯೆನಿಸುತ್ತದೆ. ಒಂದು ವಿಧಿವಿರುದ್ಧ ಕೃತ್ಯ ಅಂಥ ಒಪ್ಪಂದದ ಅಂತಿಮ ಉದ್ದೇಶವಾಗಿಯೇ ಅಥವಾ ಆ ಉದ್ದೇಶಕ್ಕೆ ಅದು ಕೇವಲ ಪ್ರಾಸಂಗಿಕವಾಗಿದೆಯೇ ಎಂಬುದು ಮುಖ್ಯವಲ್ಲ. ಒಟ್ಟಿನಲ್ಲಿ ಒಬ್ಬನಿಂದಲೇ ಪಿತೂರಿಯ ಅಪರಾಧ ಘಟಿಸುವುದಿಲ್ಲ. ಅದಕ್ಕೆ ಇಬ್ಬರಿಗಿಂತ ಹೆಚ್ಚು ಜನರು ಇರಬೇಕು. ಅವರು ಅಪರಾಧವೆನಿಸಬಹುದಾದ ಕೃತ್ಯವೆಸಗಲು ಒಪ್ಪಂದ ಮಾಡಿಕೊಂಡಿರಬೇಕು. ವಿಧಿವಿರುದ್ಧ ಸಾಧನಗಳ ಮೂಲಕ ಒಂದು ಒಳ್ಳೆಯ ಕೃತ್ಯವನ್ನು ಮಾಡಲು ಅಥವಾ ಮಾಡಿಸಲು ಒಪ್ಪಂದ ಮಾಡಿಕೊಳ್ಳುವುದೂ ಕೂಡ ಅಪರಾಧಿಕ ಆಗುತ್ತದೆ. ಪಿತೂರಿಯ ಉದ್ದೇಶಕ್ಕೆ ಅನುಗುಣ ಕೃತ್ಯ ನಡೆಯದಿದ್ದರೆ, ಕೇವಲ ಹೊಂಚು ಹಾಕಿದ ಮಾತ್ರದಿಂದ ಪಿತೂರಿ ನಡೆದಿದೆ ಎಂದು ಹೇಳುವಂತಿಲ್ಲ.

ಕೆಲವು ವ್ಯಕ್ತಿಗಳು ವಿಧಿವಿಹಿತ ವಿಧಾನಗಳ ಮೂಲಕ ತಮ್ಮ ಸ್ವಂತ ಹಕ್ಕುಗಳನ್ನು ಚಲಾಯಿಸುವ ಉದ್ದೇಶದಿಂದ ಒಂದುಗೂಡಿದ್ದರೆ, ಇತರರ ಹಕ್ಕುಗಳನ್ನು ತನ್ಮೂಲಕ ಅತಿಲಂಘಿಸದಿದ್ದರೆ (ಇನ್‍ಫ್ರಿಂಜ್) ಅಂಥ ಒಂದುಗೂಡುವಿಕೆಯನ್ನು ಪಿತೂರಿಯೆಂದು ಹೇಳಲಾಗದು. ಉದಾಹರಣೆಗೆ, ವ್ಯಾಪಾರವನ್ನು ರಕ್ಷಿಸುವ ಮತ್ತು ವಿಸ್ತರಿಸುವ ಉದ್ದೇಶದಿಂದ ಕೈಗೊಳ್ಳಲಾದ ಕ್ರಮ ಪಿತೂರಿಯಲ್ಲ. ವಾಣಿಜ್ಯಕ ಸ್ಪರ್ಧೆಯ ಉದ್ದೇಶ ಇಲ್ಲದಿದ್ದು, ಬುದ್ಧಿಪೂರ್ವಕವಾಗಿ ಹಾಗೂ ಉದ್ದೇಶಪೂರ್ವಕವಾಗಿ ಇನ್ನೊಬ್ಬನ ವ್ಯಾಪಾರಕ್ಕೆ ಹಾನಿ ಉಂಟುಮಾಡುವುದಕ್ಕಾಗಿಯೇ ಕೆಲವರು ಒಂದುಗೂಡಿದ್ದರೆ ಅಂಥ ಒಂದುಗೂಡುವಿಕೆ ವಿಧಿವಿರುದ್ಧವೆನಿಸುತ್ತದೆ; ಮತ್ತು ಅದರಿಂದ ಆ ಇನ್ನೊಬ್ಬನಿಗೆ ಹಾನಿ ಆಗಿದ್ದರೆ ಅದು ಕ್ರಮಾರ್ಹವಾಗುತ್ತದೆ.

ಕಾನೂನು
ರಿಚರ್ಡ್ ಅಬೆಗ್

ರಿಚರ್ಡ್ ವಿಲ್ಹೆಮ್ ಹೆನ್ರಿಕ್ ಅಬೆಗ್ (ಜನವರಿ ೯,೧೮೬೯ - ಏಪ್ರಿಲ್ ೩,೧೯೧೦) ಜರ್ಮನ್ ರಸಾಯನಶಾಸ್ತ್ರಜ್ಞ  ಮತ್ತು ವೇಲೆನ್ಸಿ ಸಿದ್ಧಾಂತದ ಪ್ರವರ್ತಕರಾಗಿದ್ದರು.  ಒಂದು  ಗರಿಷ್ಟ ಧನಾತ್ಮಕ ಮತ್ತು ನಕಾರಾತ್ಮಕ ಮೌಲ್ಯಗಳ ವ್ಯತ್ಯಾಸವು ಎಂಟು ಆಗಿರುತ್ತದೆಂದು ಅವರು ಪ್ರಸ್ತಾಪಿಸಿದರು. ಇದು ಅಬೆಗ್ ನಿಯಮ ಎಂದು ಕರೆಯಲ್ಪಡುತ್ತಿತ್ತು.

ವಿದ್ಯಾಭ್ಯಾಸ 
ಅಬೆಗ್ ೯ ಜನವರಿ ೧೮೬೯ ರಂದು ಪೋಲ್ಯಾಂಡ್  ನಲ್ಲಿ ಜನಿಸಿದರು. ಅಬೆಗ್  ೧೯ ಜುಲೈ , ೧೮೯೧ರಂದ   ಬರ್ಲಿನ್ ವಿಶ್ವವಿದ್ಯಾಲಯದಲ್ಲಿ ಪಿ.ಹೆಚ್ಡಿ ಪದವಿ ಪಡೆದರು. ಅಬೆಗ್ ಅವರು ಹಾಫ್ಮಾದಲ್ಲಿ  ಜೈವಿಕ ರಸಾಯನಶಾಸ್ತ್ರವನ್ನು ಕಲಿತರು. ಆದರೆ ಪಿಹೆಚ್ಡಿ ಪದವಿಯನ್ನು ಪೂರ್ಣಗೊಳಿಸಿದ ಒಂದು ವರ್ಷದ ನಂತರ ಜರ್ಮನಿಯ ಲೈಪ್ಜಿಗ್ನಲ್ಲಿನ ಫ್ರೆಡ್ರಿಕ್ ವಿಲ್ಹೆಲ್ಮ್ ಒಸ್ಟ್ವಾಲ್ಡ್ ಅವರೊಂದಿಗೆ  ಅಧ್ಯಯನ  ಮಾಡುವಾಗ ಅವರು ಭೌತಿಕ ರಸಾಯನಶಾಸ್ತ್ರವನ್ನು ಸಂಶೋಧಿಸಲು ಪ್ರಾರಂಭಿಸಿದರು.

ಸಂಶೋಧನೆಗಳು
ಅಬೆಗ್ ಘನೀಕರಿಸುವ ಬಿಂದುವಿನ ಖಿನ್ನತೆಯ ಸಿದ್ಧಾಂತವನ್ನು ಕಂಡುಹಿಡಿದನು. ಮತ್ತು ಗಿಲ್ಬರ್ಟ್ ನ್ಯೂಟನ್ ಲೆವಿಸ್ನ ಆಕ್ಟೆಟ್ ನಿಯಮವನ್ನು ನಿರೀಕ್ಷಿಸಿದನು. ಗರಿಷ್ಟ ಧನಾತ್ಮಕ ಮತ್ತು ನಕಾರಾತ್ಮಕ ಮೌಲ್ಯಗಳ ವ್ಯತ್ಯಾಸವು ಎಂಟು  ಆಗಿರುತ್ತದೆಂದು ಪ್ರಸ್ತಾಪಿಸಿದರು. ಘನೀಕರಣದ ಬಿಂದುಗಳು, ಅವಾಹಕ  ಸ್ಥಿತಿಯ ಐಸ್, ಆಸ್ಮೋಟಿಕ್ ಒತ್ತಡಗಳು, ಆಕ್ಸಿಡೇಶನ್ ಸಾಮರ್ಥ್ಯಗಳು ಮತ್ತು ಸಂಕೀರ್ಣ ಅಯಾನುಗಳನ್ನು ಒಳಗೊಂಡಂತೆ ಅವರು ಹಲವಾರು ವಿಷಯಗಳನ್ನು ಭೌತಿಕ ರಸಾಯನಶಾಸ್ತ್ರಸಾಯನಶಾಸ್ತ್ರರದಲ್ಲಿ ಸಂಶೋಧಿಸಿದರು.

ವೈಯಕ್ತಿಕ ಜೀವನ

ರಿಚರ್ಡ್ ಅಬೆಗ್  ಇವರ ತಂದೆ  ವಿಲ್ಹೆಲ್ಮ್ ಅಬೆಗ್ ಮತ್ತು ತಾಯಿ ಮಾರ್ಗರೆಟ್ ಫ್ರೀಡೆನ್ಹಾಲ್ರ .ವಿಲ್ಹೆಲ್ಮ್ ಪ್ರೌಢಶಾಲೆಯಲ್ಲಿ ವ್ಯಾಸಂಗ ಮಾಡಿದ ನಂತರ, ಅಬೆಗ್  ಕೀಲ್ ವಿಶ್ವವಿದ್ಯಾನಿಲಯ ಮತ್ತು ತುಬಿಂಗನ್ ವಿಶ್ವವಿದ್ಯಾನಿಲಯದಲ್ಲಿ ಜೈವಿಕ ರಸಾಯನಶಾಸ್ತ್ರವನ್ನು ಅಧ್ಯಯನ ಮಾಡಿದರು. ನಂತರ ಅವರು ಬರ್ಲಿನ್  ವಿಶ್ವವಿದ್ಯಾಲಯದಲ್ಲಿ ಸೇವೆ ಸಲ್ಲಿಸಿದರು. ಇದರಿಂದ ಅವರು ಆಗಸ್ಟ್ನಲ್ಲಿ ವಿಲ್ಹೆಲ್ಮ್ ವೊನ್ ಹೋಫ್ಮನ್  ನ ವಿದ್ಯಾರ್ಥಿಯಾಗಿ ಡಾಕ್ಟರೇಟ್ ಪಡೆದರು. ೧೮೯೫ ರಲ್ಲಿ ಅವರು ಲೈನ್ ಸೈಮನ್ರನ್ನು ವಿವಾಹವಾದರು. ಅವರು ಬಲೂನಿಂಗ್ ತುಂಬಾ ಉತ್ಸಾಹಿಯಾಗಿದ್ದರು. ಅಬೆಗ್ ಅವರು ಛಾಯಾಗ್ರಹಣ ಮತ್ತು ಬಲೂನ್ ಪ್ರವೃತ್ತಿಯೊಂದಿಗೆ ತಮ್ಮನ್ನು ತಾವು ತೊಡಗಿಸಿಕೊಂಡಿದ್ದರು. ಅವರು ಬ್ರೆಸ್ಲಾವ್ನಲ್ಲಿನ ಏರೋನಾಟಿಕ್ಸ್ಗಾಗಿರುವ ಸಿಲೆಸಿಯನ್ ಕ್ಲಬ್ನ ಪ್ರಾರಂಭಕ ಮತ್ತು ಅಧ್ಯಕ್ಷರಾಗಿದ್ದರು. ಇದಲ್ಲದೆ ಜರ್ಮನಿಯ  ವಾಯು  ನಾವಿಕರ ಸಂಘದ ಅಧ್ಯಕ್ಷತೆಯನ್ನು ವಹಿಸಿದ್ದರು.

ವೃತ್ತಿ ಜೀವನ
ಅಬೆಗ್ ಮಿಲಿಟರಿಯಲ್ಲಿ ತನ್ನ ಕರ್ತವ್ಯಗಳನ್ನು ಪೂರೈಸಿದರು. ೧೯೦೦ ವರ್ಷದಲ್ಲಿ ಮಿಲಿಟರಿ ಉದ್ದೇಶಗಳಿಗಾಗಿ ಅವರು ಬಲೂನ್ನಲ್ಲಿ ತನ್ನ ಮೊದಲ ಹಾರಾಟವನ್ನು ಮಾಡಿದರು. ಅವರು ನಂತರದ ಹಾರಾಟದ ಅವಧಿಯಲ್ಲಿ ಹಲವು ವೈಜ್ಞಾನಿಕ ಅವಲೋಕನಗಳನ್ನು ಮಾಡಿದರು. ೧೮೯೪ ರಲ್ಲಿ, ಅಬೆಗ್ ದೈಹಿಕ ರಸಾಯನಶಾಸ್ತ್ರದ ಸಂಸ್ಥಾಪಕರಲ್ಲಿ ಒಬ್ಬರಾದ ವಾಲ್ಥರ್ ನೆರ್ನ್ಸ್ಟ್ ನ  ಸಹಾಯಕನಾಗಿ ಕೆಲಸ ಮಾಡಿದನು. ೧೮೯೭ ರಲ್ಲಿ, ಅವರು ಬ್ರೆಸ್ಲಾ ವಿಶ್ವವಿದ್ಯಾಲಯದಲ್ಲಿ ರಸಾಯನ ಶಾಸ್ತ್ರದ ಪ್ರಾಧ್ಯಾಪಕರಾಗಿ ಕಾರ್ಯ ನಿರ್ವಹಿಸಿದರು. ಎರಡು ವರ್ಷಗಳ ನಂತರ, ಪೋಲೆಂಡ್ನ ವ್ರಕ್ಲಾವ್ನಲ್ಲಿನ ವ್ರಾಕ್ಲಾ ವಿಶ್ವವಿದ್ಯಾನಿಲಯದಲ್ಲಿ ಅಬೆಗ್ ಪ್ರೈವಾಟ್ಡೊಜೆಂಟ್ ಆಗಿದ್ದರು.  ಒಂದು ವರ್ಷದ ನಂತರ ಅವರು ಪ್ರಾಧ್ಯಾಪಕರಾದರು. ೧೯೦೯ ರಲ್ಲಿ ಅವರು ಪೂರ್ಣ ಪ್ರಾಧ್ಯಾಪಕರಾದರು. ಅವರ ಸಹೋದ್ಯೋಗಿ ಗಿಡೋ ಬೊಡ್ಲಾಂಡರ್ ಜೊತೆಯಲ್ಲಿ ಅವರು ವಿದ್ಯುನ್ಮಾನ-ಸಂಬಂಧದ ಬಗ್ಗೆ ಪ್ರಕಟಿಸಿದರು. ಕೆಲವು ಅಂಶಗಳನ್ನು ಅಣುಅಣುಗಳಾಗಿ ಸಂಯೋಜಿಸಲು ಸಾಧ್ಯತೆಯಿಲ್ಲ ಎಂದು ಅವರು ಕಂಡುಹಿಡಿದರು. ಮತ್ತು ಇದರಿಂದಾಗಿ ಸ್ಥಿರವಾದ ಅಂಶಗಳು  ಪೂರ್ಣ ಎಲೆಕ್ಟ್ರಾನ್  ಚಿಪ್ಪುಗಳೆಂದು ತಿರ್ಮಾನಿಸಿದರು.  ವಿರುದ್ಧವಾದ ವಿದ್ಯುದಾವೇಶಗಳ ಮೂಲಕ ಪರಮಾಣು ಗಳ ಆಕರ್ಷಣೆಯನ್ನು ಅವರು ವಿವರಿಸಲು ಸಾಧ್ಯವಾಯಿತು. ಅವರು ಸಾಮಾನ್ಯ ವೇಲೆನ್ಸಿ ಮತ್ತು ಅಸಂಬದ್ಧತೆಯ ನಡುವಿನ ವ್ಯತ್ಯಾಸವನ್ನು ವಿವರಿಸಿದರು.  ಈ ಎರಡು ಮೌಲ್ಯಗಳ ಮೊತ್ತವು ಯಾವಾಗಲೂ ಎಂಟು ಎಂದು ಕಂಡು  ಹಿಡಿದರು.

ನಿಧನ
ರಿಚರ್ಡ್ ಅಬೆಗ್ ಇವರು ೩ ಏಪ್ರಿಲ್ ೧೯೧೦ರಂದು ಪೋಲ್ಯಾಂಡ್  ನಲ್ಲಿ ನಿಧನರಾದರು.

ಉಲ್ಲೇಖಗಳು

ರಸಾಯನಶಾಸ್ತ್ರ ತಜ್ಞ
ರವೆ ಉಂಡೆ

ರವೆ ಉಂಡೆ  ಇದು ಕರ್ನಾಟಕದ ಒಂದು ಬಗೆಯ ಸಿಹಿ ತಿಂಡಿ. ಇದನ್ನು ಪೂಜೆ ಹಾಗು ಹಬ್ಬಗಳ ಸಮಯದಲ್ಲಿ ಮಕ್ಕಳಿಗೆ ಹಂಚುತ್ತಾರೆ ಮತ್ತು ಹೆಂಗಸರು ಪರಸ್ಪರ ಬಾಗಿನ  ಕೊಡುವಾಗ   ಬಳೆ ,ಎಲೆ ,ಕುಂಕುಮ ,ಅರಿಶಿಣ ಮತ್ತು ಹೂವಿನೊಂದಿಗೆ  ರವೆ ಉಂಡೆಯನ್ನೂ  ಕೊಡುವ ಪದ್ಧತಿ ಇದೆ. ರವೆ ಉಂಡೆ ಒಂದು ಬಗೆಯ ಒಣ ತಿಂಡಿಯಾಗಿರುವುದರಿಂದ ವಾರಗಳ ಗಟ್ಟಲೆ ಕೆಡುವುದಿಲ್ಲ, ಹಾಗಾಗಿ  ಪ್ರವಾಸಕ್ಕೆ ಹೋಗುವಾಗ ರವೆ ಉಂಡೆಯನ್ನು  ತಿನ್ನಲು ಮಾಡಿಕೊಂಡು ಹೋಗುತ್ತಾರೆ. ಇದು ಉಂಡೆಯ ಆಕಾರವಾಗಿರುವುದರಿಂದ ಹಂಚುವುದು ಸುಲಭ.

ಹಬ್ಬಗಳಲ್ಲಿ ರವೆ ಉಂಡೆ
ರವೆ ಉಂಡೆಯನ್ನು ಹಬ್ಬದ ಸಮಯದಲ್ಲಿ ದೇವರ ನೈವೇದ್ಯಕ್ಕೆ ಮಾಡಿ ಹಂಚುವುದು ಸಂಪ್ರದಾಯ. ಕೆಲ ಹಬ್ಬಗಳಲ್ಲಿ, ವಿಶೇಷವಾಗಿ ಶ್ರೀ ಕೃಷ್ಣ ಜನ್ಮಾಷ್ಟಮಿ ರವೆ ಉಂಡೆಯನ್ನು ತಪ್ಪದೆ ಮಾಡುತ್ತರೆ. ನವರಾತ್ರಿ, ಗಣೇಶನ ಹಬ್ಬ ಇತ್ಯಾದಿಗಳಲ್ಲಿ ಹೆಂಗಸರು ಬಾಗಿನದ ರೂಪದಲ್ಲಿ ವಿನಿಮಯ ಮಾಡಿಕೊಳ್ಳುತ್ತಾರೆ. 

ಮದುವೆಯ ಸಮಯದಲ್ಲಿ ನವದಂಪತಿಗಳಿಗೆ ಮತ್ತು ಬೀಗರು ಬಾಗಿನವಾಗಿ ಶೇಖರಿಸಿ ಇಟ್ಟು ತೀನ್ನಬಹುದಾದ ತಿಂಡಿಗಳಾದ ಚಕ್ಕುಲಿ, ತೇಂಗೋಳು, ಪುರಿ ಉಂಡೆ,ಅರಳುಂಡೆ, ಪುಳ್ಳಂಗಾಯಿ ಉಂಡೆಗಳೊಂದಿಗೆ, ರವೆ ಉಂಡೆಯನ್ನೂ ಕೊಡುವ ಸಂಪ್ರದಾಯ ಇದೆ.

ಮಾಡುವ ವಿದಾನ 
ರವೆ ಉಂಡೆ ಸುಲಬವಾಗಿ ತಯಾರಿಸಬಹುದಾದ ಒಂದು ಸಿಹಿತಿಂಡಿ. 

 ಮೊದಲು ರವೆಯನ್ನು ಬೆರಳಿನಲ್ಲಿ ಮುಟ್ಟಿದರೆ ಸುಡುವಷ್ಟು ಹದಕ್ಕೆ ಸಮವಾಗಿ  ಹುರಿದುಕೊಳ್ಳಬೇಕು. 
 ಒಣದ್ರಾಕ್ಷಿ , ಗೋಡಂಬಿ  ಮತ್ತು ಏಲಕ್ಕಿಯನ್ನು ತುಪ್ಪದಲ್ಲಿ  ಹದವಾಗಿ ಹುರಿದುಕೊಳ್ಳಬೇಕು. 
 ನಂತರ ಈ ಮಿಶ್ರಣವನ್ನು ಸಕ್ಕರೆ ಮತ್ತು ತುರಿದ ಕೊಬ್ಬರಿ ಜೊತೆಗೆ ಮೊದಲೆ ಹುರಿದುಕೊಂಡಿರುವ ರವೆಯಲ್ಲಿ  ಚೆನ್ನಾಗಿ ಬೆರಸಬೀಕು
ಒಣ ಉಂಡೆ ಕಟ್ಟಲು  ಬೇಕಾದ ಹದಕ್ಕೆ  ಕಾಯಿಸಿದ ಹಾಲನ್ನು ಸ್ವಲ್ಪ, ಸ್ವಲ್ಪವಾಗಿ ಹಾಕಿಕೊಂಡು ಉಂಡೆಯನ್ನು ಕಟ್ಟಿ ಮತ್ತೊಂದು ಪಾತ್ರೆಯಲ್ಲಿ ಹಾಕಿ  ಸ್ವಲ್ಪ ಹೊತ್ತು ಆರಿಸಬೇಕು

ಚಿತ್ರ ಪ್ರದರ್ಶನ
ಕೊಲ್ಲಿ

ಕೊಲ್ಲಿ ಎಂದರೆ ಬಿರುಕು ಭಾಗದಲ್ಲಿರುವ ಕರಾವಳಿ ಜಲಸಮೂಹ. ಇದು ಹೆಚ್ಚು ದೊಡ್ಡ ಮುಖ್ಯ ಜಲಸಮೂಹಕ್ಕೆ (ಉದಾಹರಣೆಗೆ ಮಹಾಸಾಗರ, ಸರೋವರ, ಅಥವಾ ಮತ್ತೊಂದು ಕೊಲ್ಲಿ) ನೇರವಾಗಿ ಸಂಪರ್ಕ ಹೊಂದಿರುತ್ತದೆ. ದೊಡ್ಡ ಕೊಲ್ಲಿಯನ್ನು ಸಾಮಾನ್ಯವಾಗಿ ಗಲ್ಫ್, ಸಮುದ್ರ, ಖಾತ, ಅಥವಾ ಬೈಟ್ ಎಂದು ಕರೆಯಲಾಗುತ್ತದೆ. ಕೋವ್ ವೃತ್ತಾಕಾರದ ಕಡಲಚಾಚು ಮತ್ತು ಕಿರಿದಾದ ಪ್ರವೇಶಮಾರ್ಗವನ್ನು ಹೊಂದಿರುವ ಒಂದು ಬಗೆಯ ಹೆಚ್ಚು ಸಣ್ಣದಾದ ಕೊಲ್ಲಿ. ಕಡಲತೋಳು ಎಂದರೆ ಹಿಮನದಿಯ ಚಟುವಟಿಕೆಯಿಂದ ಆಕಾರ ಪಡೆದಿರುವ ಅಸಾಮಾನ್ಯವಾಗಿ ಕಡಿದಾದ ಕೊಲ್ಲಿ.

ಕೊಲ್ಲಿಯು ಒಂದು ನದಿಯ ನದೀಮುಖವಾಗಿರಬಹುದು, ಉದಾಹರಣೆಗೆ ಸಸ್ಕ್ವಹಾನಾ ನದಿಯ ನದೀಮುಖವಾದ ಚೆಸಪೀಕ್ ಕೊಲ್ಲಿ. ಕೊಲ್ಲಿಗಳು ಒಂದರೊಳಗೊಂದು ಅಂತರ್ಗತೀಕೃತವಾಗಿರಬಹುದು; ಉದಾಹರಣೆಗೆ ಜೇಮ್ಸ್ ಕೊಲ್ಲಿಯು ವಾಯವ್ಯ ಕ್ಯಾನಡಾದಲ್ಲಿನ ಹಡ್ಸನ್ ಕೊಲ್ಲಿಯ ಅಂಗವಾಗಿದೆ. ಬಂಗಾಳ ಕೊಲ್ಲಿ ಮತ್ತು ಹಡ್ಸನ್ ಕೊಲ್ಲಿಯಂತಹ ಕೆಲವು ಹೆಚ್ಚು ದೊಡ್ಡದಾದ ಕೊಲ್ಲಿಗಳು ವೈವಿಧ್ಯಮಯ ಭೂರಚನೆಯನ್ನು ಹೊಂದಿವೆ.

ಒಂದು ಕೊಲ್ಲಿಯ ಸುತ್ತಲಿರುವ ನೆಲವು ಹಲವುವೇಳೆ ಗಾಳಿಯ ಶಕ್ತಿಯನ್ನು ಕಡಿಮೆಮಾಡುತ್ತದೆ ಮತ್ತು ಅಲೆಗಳನ್ನು ತಡೆಹಿಡಿಯುತ್ತದೆ. ಮಾನವ ನೆಲಸೆಯ ಇತಿಹಾಸದಲ್ಲಿ ಕೊಲ್ಲಿಗಳು ಮಹತ್ವದ್ದಾಗಿದ್ದವು ಏಕೆಂದರೆ ಅವು ಮೀನುಗಾರಿಕೆಗೆ ಸುರಕ್ಷಿತ ಸ್ಥಳಗಳನ್ನು ಒದಗಿಸಿದ್ದವು. ನಂತರ ಅವು ಕಡಲ ವ್ಯಾಪಾರದ ಅಭಿವೃದ್ಧಿಯಲ್ಲಿ ಮುಖ್ಯವಾಗಿದ್ದವು ಏಕೆಂದರೆ ಅವು ಒದಗಿಸುವ ಸುರಕ್ಷಿತ ಲಂಗರುದಾಣಗಳು ರೇವುಗಳಾಗಿ ಅವುಗಳ ಆಯ್ಕೆಯನ್ನು ಪ್ರೋತ್ಸಾಹಿಸುತ್ತಿದ್ದವು.

ಕೊಲ್ಲಿಗಳು ರೂಪಗೊಳ್ಳಲು ವಿವಿಧ ರೀತಿಗಳಿವೆ. ಅತ್ಯಂತ ದೊಡ್ಡ ಕೊಲ್ಲಿಗಳು ಫಲಕ ಸಂಚಲನದ ಮೂಲಕ ಹೊಮ್ಮಿವೆ. ಮಹಾ ಖಂಡವಾದ ಪ್ಯಾಂಜೀಯಾ ವಕ್ರವಾದ ಮತ್ತು ಕೋಚುಕೋಚಾದ ಸ್ತರಭಂಗ ರೇಖೆಗಳ ಉದ್ದಕ್ಕೆ ವಿಭಜಿತವಾದಾಗ, ಖಂಡಗಳು ಬೇರೆ ಬೇರೆ ಕಡೆ ಚಲಿಸಿದವು ಮತ್ತು ದೊಡ್ಡ ಕೊಲ್ಲಿಗಳನ್ನು ಹಿಂದೆಬಿಟ್ಟವು; ಇವುಗಳಲ್ಲಿ ಗಿನೀ ಖಾರಿ, ಮೆಕ್ಸಿಕೊ ಖಾರಿ, ಮತ್ತು ವಿಶ್ವದ ಅತಿ ದೊಡ್ಡ ಕೊಲ್ಲಿಯಾದ ಬಂಗಾಳ ಕೊಲ್ಲಿ ಸೇರಿವೆ. ನದಿಗಳು ಮತ್ತು ಹಿಮನದಿಗಳಿಂದ ಕರಾವಳಿ ಕ್ಷರಣದ ಮೂಲಕ ಕೂಡ ಕೊಲ್ಲಿಗಳು ರೂಪಗೊಳ್ಳುತ್ತವೆ. ಹಿಮನದಿಯಿಂದ ರೂಪಗೊಂಡ ಕೊಲ್ಲಿಯನ್ನು ಕಡಲತೋಳು ಎಂದು ಕರೆಯಲಾಗುತ್ತದೆ. ಅಳಿವೆ ಕೊಲ್ಲಿಗಳು ನದಿಗಳಿಂದ ಸೃಷ್ಟಿಯಾಗುತ್ತವೆ ಮತ್ತು ಹೆಚ್ಚು ಅನುಕ್ರಮವಾದ ಇಳಿಜಾರುಗಳ ಲಕ್ಷಣಗಳನ್ನು ಹೊಂದಿರುತ್ತವೆ. ಹೆಚ್ಚು ಮೃದು ಕಲ್ಲುಗಳ ನಿಕ್ಷೇಪಗಳು ಹೆಚ್ಚು ಕ್ಷಿಪ್ರವಾಗಿ ಕ್ಷರಣವಾಗುತ್ತವೆ, ಮತ್ತು ಕೊಲ್ಲಿಗಳು ರೂಪಗೊಳ್ಳುತ್ತವೆ. ಅದೇ ಹೆಚ್ಚು ಗಟ್ಟಿಯಾದ ಕಡಿಮೆ ವೇಗದಿಂದ ಕ್ಷರಣವಾಗಿ, ಭೂಚಾಚುಗಳನ್ನು ಹಿಂದೆಬಿಡುತ್ತವೆ.

ಉಲ್ಲೇಖಗಳು

ಜಲಸಮೂಹಗಳು
ತಪನ್ ಮಿಶ್ರಾ

ತಪನ್ ಮಿಶ್ರಾರವರು ಅಹಮದಬಾದ್ ನ ಸ್ಪೇಸ್ ಅಪ್ಲಿಕೇಷನ್ ಸೆಂಟರ್ನ ಭಾರತೀಯ ವೈಜ್ಞಾನಿಕ ನಿರ್ದೇಶಕರಾಗಿದ್ದಾರೆ. ಅವರು ಭಾರತೀಯ ಬಾಹ್ಯಾಕಾಶ ಸಂಶೋಧನಾ ಸಂಸ್ಥೆ , ಬಾಹ್ಯಾಕಾಶ ಅನ್ವಯಗಳ ಕೇಂದ್ರದ ನಿರ್ದೇಶಕರಾಗಿದ್ದರು.

ಜನನ
ತಪನ್ ಮಿಶ್ರಾ ರವರು ೧೯೬೧ ರಲ್ಲಿ ಒಡಿಶಾದ ರಾಯಗಡದಲ್ಲಿ ಜನಿಸಿದರು.

ಶಿಕ್ಷಣ
೧೯೮೪ ರಲ್ಲಿ ಜೆ.ಸಿ.ಬೋಸ್ ನ್ಯಾಷನಲ್ ಟ್ಯಾಲೆಂಟ್‌ ಸರ್ಚ್ (ಜೆಬಿಎನ್ಎಸ್ಟಿಎಸ್) ಸ್ಕಾಲರ್ ಆಗಿ ಜಾದವ್ಪುರ್ವ ಯುನಿವರ್ಸಿಟಿ, ಕಲ್ಕತ್ತಾದಿಂದ ಎಲೆಕ್ಟ್ರಾನಿಕ್ಸ್ ಮತ್ತು ಟೆಲಿಕಮ್ಯುನಿಕೇಷನ್ ಇಂಜಿನಿಯರಿಂಗ್,ಅಧ್ಯಯನ ಮಾಡಿದರು.

ವೃತ್ತಿಜೀವನ
ಮಿಶ್ರಾ ರವರು ತಮ್ಮ ವೃತ್ತಿಜೀವನವನ್ನು ಡಿಜಿಟಲ್ ಹಾರ್ಡ್‌ವೇರ್ ಎಂಜಿನಿಯರ್ ಆಗಿ ಪ್ರಾರಂಭಿಸಿದರು ಹಾಗೂ ಮೈಕ್ರೋವೇವ್ ರಿಮೋಟ್‌ ಸೆನ್ಸಿಂಗ್ ಪೇಲೋಡ್ಗಳಲ್ಲಿ ಸ್ಪೇಸ್ ಅಪ್ಲಿಕೇಷನ್‌ ಸೆಂಟರ್‌ನಲ್ಲಿ ತಮ್ಮನ್ನು ತೊಡಗಿಸಿಕೊಂಡರು.
೧೯೯೦ ರಲ್ಲಿ ಜರ್ಮನ್ ಏರೋಸ್ಪೇಸ್ ಏಜೆನ್ಸಿಯಲ್ಲಿನ ಅತಿಥಿ ವಿಜ್ಞಾನಿಯಾಗಿ ಎಸ್ಎಆರ್ (SAR)ಡಾಟಾದ ನೈಜ - ಸಮಯ ಸಂಸ್ಕರಣೆಗೆ ಅವರು ಆಲ್ಗರಿದಮ್ ಅನ್ನು ಬರೆದರು.
ಅವರು ೧೯೯೫ - ೧೯೯೯ ರ ಅವಧಿಯಲ್ಲಿ ಐಆರ್ ಎಸ್ - ಪಿ4 ಗಾಗಿ ಬಹು - ಆವರ್ತನ ಸ್ಕ್ಯಾನಿಂಗ್ ಮೈಕ್ರೋವೇವ್ ರೇಡಿಯೋ ಮೀಟರ್ (ಎಮ್ಎಸ್ಎಮ್ಆರ್) ಪೇಲೋಡ್ ಸಿಸ್ಟಮ್ ಎಂಜಿನಿಯರಿಂಗ್ ನಿರ್ವಹಿಸುತ್ತಿದ್ದರು.
ಅವರು ರಿಸ್ಯಾಟ್ -1 ರ ಸಿ-ಬ್ಯಾಂಡ್ ಸಿಂಥೆಟಿಕ್ ಅಪರ್ಚರ್ ರಾಡರ್(ಎಸ್ಎಆರ್) ಅಭಿವೃದ್ಧಿಯ ವಿನ್ಯಾಸದಲ್ಲಿ ತೊಡಗಿದ್ದರು.
೨೦೧೫, ಫೆಬ್ರವರಿಯಲ್ಲಿ ನಿರ್ದೇಶಕರಾಗಿ ನೇಮಕವಾಗುವ ಮೊದಲು ಅವರು ಬಾಹ್ಯಾಕಾಶ ಅನ್ವಯಗಳ ಕೇಂದ್ರದ ಮೈಕ್ರೋವೇವ್ ರಿಮೋಟ್ ಸಂವೇದಿ ಪ್ರದೇಶದ ಉಪ ನಿರ್ದೇಶಕರಾಗಿ ಸೇವೆ ಸಲ್ಲಿಸಿದರು.
ಓಶಿಯನ್ ಸ್ಯಾಟ್ -1 ಮತ್ತು ಸ್ಕ್ಯಾನಿಂಗ್ ಸ್ಕ್ಯಾಟರ್ಮೀಟರ್ನ ಓಶಿಯನ್ ಸ್ಯಾಟ್ -2 ಮತ್ತು ಸ್ಕ್ಯಾನಿಂಗ್ ಸ್ಕ್ಯಾಟರ್ ಮೀಟರ್‌ಗಳ ಬಹು - ಆವರ್ತನ ಸ್ಕ್ಯಾನಿಂಗ್ ಮೈಕ್ರೋವೇವ್ ರೇಡಿಯೋಮೀಟರ್ ಸಾಧನದ ಅಭಿವೃದ್ಧಿಯೊಂದಿಗೆ ಸಹ ಸಂಬಂಧ ಹೊಂದಿದ್ದರು.

ಸದಸ್ಯತ್ವ
ಅವರು ೨೦೦೭ರಲ್ಲಿ ಭಾರತೀಯ ರಾಷ್ಟ್ರೀಯ ಅಕಾಡೆಮಿ ಆಫ್ ಇಂಜಿನಿಯರಿಂಗ್ ಫೆಲೋ ಆಗಿ ಆಯ್ಕೆಯಾದರು.
ಅವರು ೨೦೦೮ರಲ್ಲಿ ಇಂಟರ್ನ್ಯಾಷನಲ್ ಅಕಾಡೆಮಿ ಆಫ್ ಆಸ್ಟ್ರೊನಾಟಿಕ್ಸ್ ನ ಸದಸ್ಯರಾಗಿದ್ದರು.
ಅವರಿಗೆ ಐದು ಹಕ್ಕು ಸ್ವಾಮ್ಯಗಳನ್ನು ಮತ್ತು ಇಪ್ಪತ್ತೈದು ಪತ್ರಿಕೆಗಳನ್ನು ತಮ್ಮ ಕ್ರೆಡಿಟ್ಗೆ ನೀಡಲಾಗಿದೆ.

ಪ್ರಶಸ್ತಿಗಳು
ವಿಕ್ರಮ್ ಸಾರಾಭಾಯ್ ಸಂಶೋಧನಾ ಪ್ರಶಸ್ತಿ - ೨೦೦೪.
ಇಸ್ರೋ ಮೆರಿಟ್ ಪ್ರಶಸ್ತಿ - ೨೦೦೮.

ಉಲ್ಲೇಖಗಳು

ಬಾಹ್ಯಾಕಾಶ ಸಂಶೋಧಕರು
ರೋಜರ್ ಡಿ.ಕಾನ್ಬರ್ಗ್

ರೋಜರ್ ಡಿ.ಕಾನ್ಬರ್ಗ್ ಅಮೆರಿಕಾದ ಜೈವಿಕತಜ್ಞ.

ಬಾಲ್ಯ ಹಾಗೂ ವಿದ್ಯಾಭ್ಯಾಸ
ಕಾರ್ನ್ಬರ್ಗ್ ಏಪ್ರಿಲ್ ೨೪ ,೧೯೪೭ರಂದು ಅಮೆರಿಕಾದ ಮಿಸೌರಿಯಲ್ಲಿ ಜನಿಸಿದರು. ಇವರ ತಂದೆ ಆರ್ಫರ್ ಕಾರ್ನ್ಬರ್ಗ್. ಅವರು ತಮ್ಮ ಬ್ಯಾಚುಲರ್ಸ್ ಡಿಗ್ರಿಯನ್ನು ಹಾರ್ವರ್ಡ್ ವಿಶ್ವವಿದ್ಯಾನಿಲಯದಲ್ಲಿ ೧೯೬೭ರಲ್ಲಿ ಪಡೆದರು. ೧೯೭೨ರಲ್ಲಿ ಕೆಮಿಕಲ್ ಫಿಸಿಕ್ಸಿನಲ್ಲಿ ಪಿಎಚ್.ಡಿ ಪಡೆದರು..

ವೃತ್ತಿ ಜೀವನ
೧೯೭೬ರಲ್ಲಿ ಇಂಗ್ಲೆಂಡಿನ ಕೇಂಬ್ರಿಡ್ಜ್ನಲ್ಲಿರುವ ಮಾಲಿಕ್ಯೂಲರ್ ಬಯೋಲಜಿ ಪ್ರಯೋಗಾಲಯದಲ್ಲಿ ಮತ್ತು ಹಾರ್ವರ್ಡ್ ಮೆಡಿಕಲ್ ಸ್ಕೂಲಿನಲ್ಲಿ ಜೈವಿಕರಸಾಯನಶಾಸ್ತ್ರದ ಸಹಾಯಕ ಪ್ರೊಫೆಸರ್ ಆಗಿ ಕೆಲಸ ಮಾಡಿದರು. ೧೯೭೮ರಲ್ಲಿ ಸ್ಟ್ಯಾನ್ಫೋರ್ಡ್ ವೈದ್ಯಕೀಯ ಶಾಲೆಯಲ್ಲಿ ಸ್ಟ್ರಕ್ಚರಲ್ ಬಯೋಲಜಿಯ ಪ್ರೊಫೆಸರ್ ಆದರು. .

ವೈಯಕ್ತಿಕ ಜೀವನ
ಕಾರ್ನ್ಬರ್ಗ್ ಅವರು ಜೈವಿಕತಜ್ಞೆಯಾಗಿದ್ದ ಯಾಹಲಿ ಲಾರ್ಚ್ ಅವರನ್ನು ವಿವಾಹವಾದರು.

ಸಂಶೋಧನೆಗಳು
ಕಾರ್ನ್ಬರ್ಗ್ ಅವರ ಸಂಶೋಧನಾ ಗುಂಪು ಯೂಕ್ಯಾರಿಯೋಟಿಕ್ ಲಿಪ್ಯಂತರದ ಯಾಂತ್ರಿಕ ಮತ್ತು ನಿಯಂತ್ರಣಕ್ಕೆ ಸಂಬಂಧಿಸಿದಂತೆ ಹಲವಾರು ಮೂಲಭೂತ ಸಂಶೋಧನೆಗಳನ್ನು ಮಾಡಿದ್ದಾರೆ. ೧೯೭೦ರ ದಶಕದಲ್ಲಿ ಆರನ್ ಕ್ಲುಗ್ ಮತ್ತು  ಫ್ರಾನ್ಸಿಸ್ ಕ್ರಿಕ್ ಅವರೊಂದಿಗೆ ಎಮ್.ಆರ್.ಸಿ.ಯಲ್ಲಿ ಕಾರ್ಯನಿರ್ವಹಿಸುತ್ತಿದ್ದಾಗ ಕಾರ್ನ್ಬರ್ಗ್ ಅವರು ನ್ಯೂಕ್ಲಿಯೋಸೋಮ್ ಅನ್ನು ಡಿ.ಎನ್.ಎ ಪ್ಯಾಕೇಜಿಂಗ್ನ ಮೂಲ ಪ್ರೋಟೀನ್ ಸಂಕೀರ್ಣ ಎಂದು ಕಂಡುಹಿಡಿದರು.

ಪ್ರಶಸ್ತಿಗಳು ಮತ್ತು ಗೌರವಗಳು
ಎಲಿ ಲಿಲ್ಲಿ ಪ್ರಶಸ್ತಿ-೧೯೮೧.
ಪಸಾನೋ ಫೌಂಡೇಷನ್ನಿನ ಪಸಾನೋ ಪ್ರಶಸ್ತಿ-೧೯೮೨.
ಸಿಬಾ-ಡ್ರ್ಯೂ ಪ್ರಶಸ್ತಿ-೧೯೯೦.
ಹಾರ್ವೆ ಪುರಸ್ಕಾರ-೧೯೯೭.
ಗೈರ್ಡನರ್ ಫೌಂಡೇಷನ್ ಇಂಟರ್ನಾಷನಲ್ ಪ್ರಶಸ್ತಿ-೨೦೦೦.
ಹೋಪ್ ಸಿಯ್ಲರ್ ಪ್ರಶಸ್ತಿ,ವೆಲ್ಚ್ ಪ್ರಶಸ್ತಿ-೨೦೦೧.
ಎಎಸ್ಬಿಎಮ್ಬಿ ಮೆರ್ಕ್ ಪ್ರಶಸ್ತಿ-೨೦೦೨.
ಇಎಮ್ಬಿಒದ ಸದಸ್ಯತ್ವ ಪಡೆದರು-೨೦೦೩.
ಜನರಲ್ ಮೋಟರ್ಸ್ ಕ್ಯಾನ್ಸರ್ ರಿಸರ್ಚ್ ಫೌಂಡೇಷನ್ನಿನ ಆಲ್ಫ್ರೆಡ್.ಪಿ.ಸ್ಲೋನ್ ಜೂನಿಯರ್ ಬಹುಮಾನ-೨೦೦೫.
ಪಿಟ್ಟ್ಬರ್ಗ್ ವಿಶ್ವವಿದ್ಯಾನಿಲಯದ ಡಿಕ್ಸನ್ ಪ್ರಶಸ್ತಿ,ನೊಬೆಲ್ ಪ್ರಶಸ್ತಿ-೨೦೦೬.
ರಾಯಲ್ ಸೊಸೈಟಿಯ ವಿದೇಶಿ ಸದಸ್ಯರಾಗಿ ಚುನಾಯಿತರಾದರು-೨೦೦೯.

ಉಲ್ಲೇಖಗಳು
ಹಾಯ್ಗಡ

ಹಾಯ್ಗಡ ಎಂದರೆ ಕಾಲ್ನಡಿಗೆಯಿಂದ, ಅಥವಾ ವಾಹನದೊಳಗೆ ಕುಳಿತು ಕೇವಲ ಅದರ ಚಕ್ರಗಳು ಒದ್ದೆಯಾಗುವಂತೆ, ನದಿ ಅಥವಾ ಹೊಳೆಯನ್ನು ದಾಟಬಹುದಾದ ಉತ್ತಮ ಕಾಲ್ನೆಲೆಯಿರುವ ಆಳವಿಲ್ಲದ ಸ್ಥಳ. ಹಾಯ್ಗಡವು ನೈಸರ್ಗಿಕವಾಗಿ ಉಂಟಾಗಬಹುದು ಅಥವಾ ಅದನ್ನು ನಿರ್ಮಿಸಿರಬಹುದು. ನೀರು ಏರಿದ ಸ್ಥಿತಿಗಳಲ್ಲಿ ಹಾಯ್ಗಡಗಳನ್ನು ದಾಟಲಾಗದಿರಬಹುದು. ಇಳಿ ನೀರು ಹಾಯಿಸ್ಥಳ ಎಂದರೆ ನೀರು ಇಳಿದಾಗ ದಾಟಲು ಅವಕಾಶ ನೀಡುವ ಆದರೆ ನದಿಯು ಏರಿದಾಗ ಆಳ ನೀರಿನಿಂದ ಆವೃತವಾಗಬಹುದಾದ ನದಿ ಅಥವಾ ಹೊಳೆ ಮೇಲಿನ ಕಡಿಮೆ ಎತ್ತರದ ಸೇತುವೆ.

ಹಾಯ್ಗಡ ಸೇತುವೆಗಿಂತ ನದಿಯನ್ನು ದಾಟುವ ಹೆಚ್ಚು ಅಗ್ಗದ ರೂಪ, ಆದರೆ ಭಾರೀ ಮಳೆಯ ನಂತರ ಅಥವಾ ಪ್ರವಾಹ ಪರಿಸ್ಥಿತಿಗಳಲ್ಲಿ ಅದನ್ನು ದಾಟಲಾಗದಿರಬಹುದು. ಹಾಗಾಗಿ ಸಾಮಾನ್ಯವಾಗಿ ಹಾಯ್ಗಡವು ಕೇವಲ ಬಹಳ ಸಣ್ಣ ರಸ್ತೆಗಳಿಗೆ (ಮತ್ತು ನಡೆಯುವವರು ಹಾಗೂ ಕುದುರೆ ಸವಾರರು ಇತ್ಯಾದಿಗಳಿಗೆ ಉದ್ದೇಶಿತವಾದ ದಾರಿಗಳಿಗೆ) ಸೂಕ್ತವಾಗಿದೆ. ಬಹುತೇಕ ಆಧುನಿಕ ಹಾಯ್ಗಡಗಳು ಸಾಮಾನ್ಯವಾಗಿ ಕಾರುಗಳು ಮತ್ತು ಇತರ ಚಕ್ರವುಳ್ಳ ಅಥವಾ ಜಾಡುಪಟ್ಟೆಯುಳ್ಳ ವಾಹನಗಳಿಗೆ ದಾಟಲು ಅವಕಾಶ ನೀಡುವಷ್ಟು ತೆಟ್ಟೆಯಾಗಿರುತ್ತವೆ.

ಆದರೆ, ನ್ಯೂ ಜ಼ೀಲಂಡ್‍ನಲ್ಲಿ, ಹಾಯ್ಗಡಗಳು ದಕ್ಷಿಣ ದ್ವೀಪದ ಪೂರ್ವ ಕರಾವಳಿಯಲ್ಲಿನ (೨೦೧೦ರ ವರೆಗೆ) ರಾಜ್ಯ ಹೆದ್ದಾರಿ ೧ನ್ನು ಸೇರಿದಂತೆ ದೊಡ್ಡ ರಸ್ತೆಗಳ ಸಾಮಾನ್ಯ ಭಾಗಗಳಾಗಿವೆ. ಬಹುತೇಕ ಅಂತರನಗರ ದೇಶೀಯ ಪ್ರಯಾಣಿಕರು ವಿಮಾನದಲ್ಲಿ ಪ್ರಯಾಣಿಸುವುದರಿಂದ ಮತ್ತು ಹೆಚ್ಚಿನ ಸರಕು ಸಮುದ್ರದ ಮೂಲಕ ಸಾಗಣೆಯಾಗುವುದರಿಂದ, ಹೆಚ್ಚು ದೂರದ ರಸ್ತೆ ಸಂಚಾರವು ಕಡಿಮೆಯಿರುತ್ತದೆ ಮತ್ತು ಹಾಗಾಗಿ ಋತುಕಾಲಿಕ ನದಿಗಳನ್ನು ದಾಟಲು ಹಾಯ್ಗಡಗಳು ವ್ಯಾವಹಾರಿಕ ಆವಶ್ಯಕತೆಯಾಗಿವೆ. ಒಣ ಹವಾಮಾನದಲ್ಲಿ, ರಸ್ತೆಯ ಮೇಲಿನ ಕೊಚ್ಚು ಮರಳುಜಲ್ಲಿಯನ್ನು ಸದ್ದು ಮಾಡುತ್ತ ದಾಟುವ ಮೂಲಕ ಚಾಲಕರು ಹಾಯ್ಗಡದ ಬಗ್ಗೆ ಅರಿತುಕೊಳ್ಳುತ್ತಾರೆ. ಏರಿದ ನೀರಿನ ಸಮಯದಲ್ಲಿ ತುರ್ತು ವಾಹನಗಳ ಸಾಗಣೆಗೆ ರಸ್ತೆಯ ಮುಖ್ಯ ಮಾರ್ಗಕ್ಕೆ ದೂರದಲ್ಲಿ ಬೇಯ್ಲಿ ಸೇತುವೆಯನ್ನು ನಿರ್ಮಿಸಬಹುದು.

ನೀರು ಸಾಕಷ್ಟು ತೆಟ್ಟೆಯಾಗಿರುವ, ಆದರೆ ನದೀ ಪಾತ್ರದ ಮೇಲಿನ ವಸ್ತುವು ಭಾರೀ ವಾಹನಗಳನ್ನು ಹೊರಲಾರದ ಸ್ಥಳಗಳಲ್ಲಿ, ಕೆಲವೊಮ್ಮೆ ಮುಳುಗಿದ ಕಾಂಕ್ರೀಟ್ ನೆಲಹಾಸನ್ನು ನಿರ್ಮಿಸುವ ಮೂಲಕ ಹಾಯ್ಗಡಗಳನ್ನು ಸುಧಾರಿಸಲಾಗುತ್ತದೆ. ಅಂತಹ ಸಂದರ್ಭಗಳಲ್ಲಿ, ಹಲವುವೇಳೆ ವಾಹನಗಳು ಜಾರುವುದನ್ನು ತಡೆಯಲು ನದಿಯ ದಿಕ್ಕಿನ ಪಾರ್ಶ್ವದಲ್ಲಿ ಕಲ್ಲಂಚನ್ನು ಇರಿಸಲಾಗುತ್ತದೆ, ಏಕೆಂದರೆ ಪಾಚಿಯ ಬೆಳವಣಿಗೆಯು ಹಲವುವೇಳೆ ಚಪ್ಪಡಿಯನ್ನು ಬಹಳ ಜಾರುವಂತೆ ಮಾಡುತ್ತದೆ.

ಉಲ್ಲೇಖಗಳು

ನದಿ ದಾಟುವ ವಿಧಾನಗಳು
ದೀಪ್ತಿ ಶರ್ಮ

ದೀಪ್ತಿ ಭಗವಾನ್ ಶರ್ಮ, ಓರ್ವ ಭಾರತೀಯ ಕ್ರಿಕೆಟ್ ಆಟಗಾರ್ತಿ. ಇವರು ಎಡಗೈ ಬ್ಯಾಟ್ಸಮಾನ್ ಹಾಗು ಬಲಗೈ ಆಫ್ ಬ್ರೇಕ್ ಬೌಲರ್.

ಆರಂಭಿಕ ಜೀವನ 

ದೀಪ್ತಿ ರವರು ಅಗಸ್ಟ್ ೨೪, ೧೯೯೭ರಂದು ಆಗ್ರಾ, ಉತ್ತರ ಪ್ರದೇಶದಲ್ಲಿ ಜನಿಸಿದರು. ದೀಪ್ತಿ ಶರ್ಮಾ, ಸುಶಿಲಾ ಮತ್ತು ಭಗವಾನ್ ಶರ್ಮಾ ದಂಪತಿಗೆ ಜನಿಸಿದರು. ಏಳು ಮಂದಿ ಒಡಹುಟ್ಟಿದವರಲ್ಲಿ ಇವರು ಕಿರಿಯರಾಗಿದ್ದಾರೆ. ಇವರ ತಂದೆ ಭಾರತೀಯ ರೈಲ್ವೆಯ ನಿವೃತ್ತ ಮುಖ್ಯ ಮೇಲ್ವಿಚಾರಕರು. ಇವರು ತಮ್ಮ ೦೯ನೇ ವಯಸ್ಸಿನಲ್ಲಿ ಕ್ರಿಕೆಟ್ ಆಟದ ಆಸಕ್ತಿಯನ್ನು ಬೆಳೆಸಿಕೊಂಡಿದ್ದರು.

ವೃತ್ತಿ ಜೀವನ

ಪ್ರಥಮ ದರ್ಜೆ ಕ್ರಿಕೆಟ್ 

ದೀಪ್ತಿ ೨೦೧೭-೧೮ರಲ್ಲಿ ಹಿರಿಯ ಮಹಿಳಾ ಆಟಗಾರ್ತಿಯರಲ್ಲಿ ಜುಲಾನ್ ಗೋಸ್ವಾಮಿ ಅವರೊಂದಿಗೆ ಬಂಗಾಳಕ್ಕಾಗಿ ಆಡಿದರು. ಈ ಋತುವಿನಲ್ಲಿ ಅವರು ೦೬ ಪಂದ್ಯಗಳಲ್ಲಿ ೧೦೪ ಸರಾಸರಿಯೊಂದಿಗೆ ೩೧೨ ರನ್ನ್‌ಗಳನ್ನು ಗಳಿಸಿದರು, ಇವರು ೬೫.೧೩ರ ಆಕರ್ಷಕ ಸ್ಟ್ರೈಕ್ ರೇಟ್‍ ಹೊಂದಿದ್ದರು. ಇವರ ಅತ್ಯುನ್ನತ ಸ್ಕೋರ್ ೭೭ರ ಜೊತೆಗೆ ಐದು ಅರ್ಧಶತಕಗಳನ್ನು ಗಳಿಸಿದ್ದರು. ದೀಪ್ತಿ ಒಟ್ಟಾರೆಯಾಗಿ ೦೯ ವಿಕೇಟ್‍ಗಳನ್ನು ಗಳಿಸಿದ್ದರು. ಇವರು ಕೋಲ್ಕತ್ತಾದಲ್ಲಿ ವಿದರ್ಭ ವಿರುದ್ಧ ನಡೆದ ಪಂದ್ಯದಲ್ಲಿ ೨೬ ರನ್ನುಗಳಿಗೆ ೦೩ ವಿಕೆಟ್ ಗಳಿಸಿದ್ದು ಇವರ ಅತ್ಯುನ್ನತ ಬಾಲಿಂಗ್.

ಹಿರಿಯ ಮಹಿಳಾ ದೇಶೀಯ ಕ್ರೀಡಾಋತು ೨೦೧೮-೧೯ರಲ್ಲಿ, ಬಂಗಾಳವೂ ಈಗ ಸ್ಟ್ಯಾಂಡಿಂಗ್ಗಳಲ್ಲಿ ೦೨ನೇ ಸ್ಥಾನದಲ್ಲಿದೆ. ಇವರು ಮೊದಲ ೦೬ ಪಂದ್ಯಗಳಿಂದ ೩೧೩ ರನ್ಗಳನ್ನು ಗಳಿಸಿದ್ದಾರೆ ಮತ್ತು ಪ್ರಸ್ತುತ ಋತುವಿನ ಅಗ್ರ ಸ್ಕೋರರ್‌‌ರಾಗಿದ್ದಾರೆ. ದೀಪ್ತಿ ಈಗಾಗಲೇ ೦೬ ಪಂದ್ಯಗಳಲ್ಲಿ ತಮ್ಮ ಹೆಸರಿಗೆ ೦೨ ಶತಕಗಳನ್ನು ಮತ್ತು ಒಂದು ಅರ್ಧಶತಕವನ್ನು ಗಳಿಸಿದ್ದು, ಬೆಂಗಳೂರಿನಲ್ಲಿ ಬರೋಡಾ ವಿರುದ್ಧ ೧೦೬ ರನ್ ಗಳಿಸಿದ್ದಾರೆ. ಇವರು ೧೭ ವಿಕೆಟ್ಗಳನ್ನು ಗಳಿಸಿದ್ದು, ಬೆಂಗಳೂರಿನಲ್ಲಿ ಕೇರಳ ವಿರುದ್ಧದ ನಡೆದ ಪಂದ್ಯದಲ್ಲಿ  ಕೇವಲ ೧೨ ರನ್ನ್‌ಗಳಿಗೆ ೦೪ ವಿಕೇಟ್ ಗಳಿಸಿದ್ದು ಇವರ ಅತ್ಯುನ್ನತ ಬಾಲಿಂಗ್.

ಅಂತರರಾಷ್ಟ್ರೀಯ ಕ್ರಿಕೆಟ್ 

ನವಂಬರ್ ೨೪, ೨೦೧೪ರಲ್ಲಿ ಬೆಂಗಳೂರಿನಲ್ಲಿ ದಕ್ಷಿಣ ಆಫ್ರಿಕಾ ವಿರುದ್ದ ನಡೆದ ಮೂರನೇ ಏಕದಿನ ಪಂದ್ಯದ ಮೂಲಕ ದೀಪ್ತಿ ಅಂತರರಾಷ್ಟ್ರೀಯ ಕ್ರಿಕೆಟ್ ಜಗತ್ತಿಗೆ ಪಾದಾರ್ಪನೆ ಮಾಡಿದರು. ನಂತರ ಜನವರಿ ೩೧, ೨೦೧೬ರಲ್ಲಿ ಸಿಡ್ನಿಯಲ್ಲಿ ಆಸ್ಟ್ರೇಲಿಯಾ ಕ್ರಿಕೆಟ್ ತಂಡದ ವಿರುದ್ಧ ನಡೆದ ಮೂರನೇ ಟಿ-೨೦ ಕ್ರಿಕೆಟ್ ಪಂದ್ಯದ ಮೂಲಕ ಇವರು ಅಂತರರಾಷ್ಟ್ರೀಯ ಟಿ-೨೦ ಕ್ರಿಕೆಟ್ಗೆ ಪಾದಾರ್ಪನೆ ಮಾಡಿದರು.

ಪಂದ್ಯಗಳು 

ಏಕದಿನ ಕ್ರಿಕೆಟ್ : ೪೨ ಪಂದ್ಯಗಳು
ಟಿ-೨೦ ಕ್ರಿಕೆಟ್ : ೨೪ ಪಂದ್ಯಗಳು

ಅರ್ಧ ಶತಕಗಳು 

ಏಕದಿನ ಪಂದ್ಯಗಳಲ್ಲಿ : ೦೯

ಶತಕಗಳು 

ಏಕದಿನ ಪಂದ್ಯಗಳಲ್ಲಿ : ೦೧

ವಿಕೇಟ್‍ಗಳು 

ಏಕದಿನ ಪಂದ್ಯಗಳಲ್ಲಿ : ೪೯ 
ಟಿ-೨೦ ಪಂದ್ಯಗಳಲ್ಲಿ : ೨೩

ಉಲ್ಲೇಖಗಳು 

ಕ್ರೀಡಾಪಟುಗಳು
ಕ್ರಿಕೆಟ್
ಮಹಿಳಾ ಕ್ರೀಡಾಪಟುಗಳು
ಕ್ರಿಕೆಟ್ ಆಟಗಾರ
ಭಾರತದ ಕ್ರಿಕೆಟ್ ಕ್ರೀಡಾಪಟುಗಳು
ಭಾರತ ಮಹಿಳಾ ಕ್ರಿಕೆಟ್ ಆಟಗಾರ್ತಿಯರು
ಕಾರ್ಮಿಕ ಬಲ

ಕಾರ್ಮಿಕ ಬಲ ಎಂದರೆ ಉದ್ಯೋಗದಲ್ಲಿರುವ ಕಾರ್ಮಿಕರ ಸಮೂಹ. ಸಾಮಾನ್ಯವಾಗಿ ಒಂದು ಒಂಟಿ ಕಂಪನಿ ಅಥವಾ ಕೈಗಾರಿಕೆಗಾಗಿ ಕೆಲಸ ಮಾಡುತ್ತಿರುವವರನ್ನು ವರ್ಣಿಸಲು ಈ ಪದವನ್ನು ಬಳಸಲಾಗುತ್ತದೆ, ಆದರೆ ಇದು ನಗರ, ರಾಜ್ಯ ಅಥವಾ ದೇಶದಂತಹ ಭೌಗೋಳಿಕ ಪ್ರದೇಶಕ್ಕೂ ಅನ್ವಯಿಸಬಹುದು. ಒಂದು ಕಂಪನಿಯೊಳಗೆ, ಅದರ ಮೌಲ್ಯವನ್ನು ಅದರ "ಕಾರ್ಯದಲ್ಲಿ ತೊಡಗಿರುವ ಕಾರ್ಮಿಕ ಬಲ" ಎಂದು ವರ್ಗೀಕರಿಸಬಹುದು. ಒಂದು ದೇಶದ ಕಾರ್ಮಿಕ ಬಲವು ಉದ್ಯೋಗಿ ಮತ್ತು ನಿರುದ್ಯೋಗಿ ಇಬ್ಬರನ್ನೂ ಒಳಗೊಳ್ಳುತ್ತದೆ. ಕಾರ್ಮಿಕ ಬಲ ಭಾಗವಹಿಕೆ ಪ್ರಮಾಣ (ಎಲ್ಎಫ಼್‍ಪಿಆರ್) ಎಂದರೆ ಕಾರ್ಮಿಕ ಬಲ ಮತ್ತು ಅವರ ಕೂಟದ ಒಟ್ಟಾರೆ ಗಾತ್ರದ (ಅದೇ ವಯೋಮಿತಿಯ ರಾಷ್ಟ್ರೀಯ ಜನಸಂಖ್ಯೆ) ನಡುವಿನ ಅನುಪಾತ. ಈ ಪದವು ಸಾಮಾನ್ಯವಾಗಿ ಉದ್ಯೋಗದಾತರು ಅಥವಾ ಆಡಳಿತ ಮಂಡಳಿಯನ್ನು ಒಳಗೊಳ್ಳುವುದಿಲ್ಲ, ಮತ್ತು ದೈಹಿಕ ಶ್ರಮದಲ್ಲಿ ನಿರತರಾಗಿರುವವರನ್ನು ಸೂಚಿಸಬಹುದು. ಇದು ಕೆಲಸಕ್ಕೆ ಲಭ್ಯವಿರುವ ಎಲ್ಲರೂ ಎಂಬ ಅರ್ಥವನ್ನೂ ಕೊಡಬಹುದು.

ಔಪಚಾರಿಕ ದುಡಿಮೆ ಎಂದರೆ ವ್ಯವಸ್ಥೆಯುಳ್ಳ ಮತ್ತು ಔಪಚಾರಿಕ ರೀತಿಯಲ್ಲಿ ಪಾವತಿಸಲ್ಪಡುವ ಉದ್ಯೋಗದ ಯಾವುದೇ ಪ್ರಕಾರ. ಅರ್ಥವ್ಯವಸ್ಥೆಯ ಅನೌಪಚಾರಿಕ ವಲಯಕ್ಕೆ ಭಿನ್ನವಾಗಿ, ಒಂದು ದೇಶದಲ್ಲಿನ ಔಪಚಾರಿಕ ಕಾರ್ಮಿಕವರ್ಗವು ಆ ದೇಶದ ಸಮಗ್ರ ರಾಷ್ಟ್ರೀಯ ಉತ್ಪನ್ನಕ್ಕೆ ಕೊಡುಗೆ ನೀಡುತ್ತದೆ. ಅನೌಪಚಾರಿಕ ದುಡಿಮೆ ಎಂದರೆ ಕಾನೂನು ಅಥವಾ ಆಚರಣೆಯಲ್ಲಿ ಔಪಚಾರಿಕ ವ್ಯವಸ್ಥೆ ಎನಿಸಿಕೊಳ್ಳುವಷ್ಟು ಇರದ ದುಡಿಮೆ. ಅದು ಪಾವತಿಸಲ್ಪಡುವ ಅಥವಾ ಪಾವತಿಸಲ್ಪಡದಿರುವ ದುಡಿಮೆ ಆಗಿರಬಹುದು ಮತ್ತು ಅದು ಯಾವಾಗಲೂ ಅವ್ಯವಸ್ಥಿತ ಮತ್ತು ಅನಿಯಂತ್ರಿತವಿರುತ್ತದೆ. ಔಪಚಾರಿಕ ಉದ್ಯೋಗವು ಅನೌಪಚಾರಿಕ ಉದ್ಯೋಗಕ್ಕಿಂತ ಹೆಚ್ಚು ವಿಶ್ವಾಸಾರ್ಹವಾಗಿರುತ್ತದೆ. ಸಾಮಾನ್ಯವಾಗಿ, ಮೊದಲಿನದು ಗಂಡಸರು ಮತ್ತು ಹೆಂಗಸರು ಇಬ್ಬರಿಗೂ ಹೆಚ್ಚಿನ ಆದಾಯ ಮತ್ತು ಹೆಚ್ಚು ಲಾಭಗಳು ಹಾಗೂ ಭದ್ರತೆಗಳನ್ನು ನೀಡುತ್ತದೆ.

ಅನೌಪಚಾರಿಕ ಕಾರ್ಮಿಕರ ಕೊಡುಗೆ ಅಗಾಧವಾಗಿದೆ. ಅನೌಪಚಾರಿಕ ಕಾರ್ಮಿಕವರ್ಗವು ಜಾಗತಿಕವಾಗಿ ವಿಸ್ತರಿಸುತ್ತಿದೆ, ಹೆಚ್ಚು ಗಮನಾರ್ಹವಾಗಿ ಅಭಿವೃದ್ಧಿಶೀಲ ದೇಶಗಳಲ್ಲಿ. ಜಾಕ್ ಚಾರ್ಮ್ಸ್ ನಡೆಸಿದ ಒಂದು ಅಧ್ಯಯನದ ಪ್ರಕಾರ, 2000ನೇ ಇಸವಿಯಲ್ಲಿ ಲ್ಯಾಟಿನ್ ಅಮೇರಿಕಾದಲ್ಲಿ ಅನೌಪಚಾರಿಕ ಕಾರ್ಮಿಕವರ್ಗವು ಕೃಷಿಯೇತರ ಉದ್ಯೋಗದ 57%ನಷ್ಟು, ನಗರ ಉದ್ಯೋಗದ 40%ನಷ್ಟು, ಹೊಸ ಕೆಲಸಗಳ 83%ನಷ್ಟು ರಚಿಸಿತ್ತು. ಅದೇ ವರ್ಷದಲ್ಲಿ, ಅನೌಪಚಾರಿಕ ಕಾರ್ಮಿಕವರ್ಗವು ಆಫ಼್ರಿಕಾದಲ್ಲಿ, ಕೃಷಿಯೇತರ ಉದ್ಯೋಗದ 78%ನಷ್ಟು, ನಗರ ಉದ್ಯೋಗದ 61%ನಷ್ಟು, ಮತ್ತು ಹೊಸ ಕೆಲಸಗಳ 93%ನಷ್ಟು ರಚಿಸಿತು. ವಿಶೇಷವಾಗಿ ಒಂದು ಆರ್ಥಿಕ ಬಿಕ್ಕಟ್ಟಿನ ನಂತರ, ಕಾರ್ಮಿಕರು ಔಪಚಾರಿಕ ವಲಯದಿಂದ ಅನೌಪಚಾರಿಕ ವಲಯಕ್ಕೆ ಸ್ಥಳಾಂತರವಾಗುವ ಪ್ರವೃತ್ತಿ ಹೊಂದಿರುತ್ತಾರೆ. ೧೯೯೭ರಲ್ಲಿ ಆರಂಭವಾದ ಏಷ್ಯನ್ ಆರ್ಥಿಕ ಬಿಕ್ಕಟ್ಟಿನ ನಂತರ ಈ ಪ್ರವೃತ್ತಿಯನ್ನು ಕಾಣಲಾಯಿತು.

ಉಲ್ಲೇಖಗಳು

ಉತ್ಪಾದನೆಯ ಅಂಶಗಳು
ಕಾರ್ಯದರ್ಶಿ

ಕಾರ್ಯದರ್ಶಿ ಅಥವಾ ಆಪ್ತ ಸಹಾಯಕನು ಬಗೆಬಗೆಯ ಯೋಜನಾ ನಿರ್ವಹಣೆ, ಸಂವಹನ, ಅಥವಾ ಸಂಘಟನಾ ಕೌಶಲಗಳನ್ನು ಬಳಸಿ ಕಾರ್ಯನಿರ್ವಾಹಕರು ಸೇರಿದಂತೆ ಆಡಳಿತ ಮಂಡಳಿಗೆ ಬೆಂಬಲ ನೀಡುವ ಕೆಲಸವನ್ನು ಮಾಡುವ ವ್ಯಕ್ತಿ. ಆದರೆ ಈ ಪಾತ್ರವನ್ನು ಆಪ್ತ ಸಹಾಯಕನಿಂದ ಭಿನ್ನವಾಗಿರುವ ಕಾರ್ಯನಿರ್ವಾಹಕ ಕಾರ್ಯದರ್ಶಿಯ ಪಾತ್ರದೊಂದಿಗೆ ತಪ್ಪಾಗಿ ತಿಳಿಯಬಾರದು. ಅನೇಕ ದೇಶಗಳಲ್ಲಿ, ಕಾರ್ಯನಿರ್ವಾಹಕ ಕಾರ್ಯದರ್ಶಿಯು ಆಡಳಿತ ಶ್ರೇಣಿ ವ್ಯವಸ್ಥೆಯಲ್ಲಿ ಉನ್ನತ ಶ್ರೇಣಿಯ ಸ್ಥಾನವಾಗಿರುತ್ತದೆ. ವಾಸ್ತವವಾಗಿ ಪಾಕಿಸ್ತಾನದಲ್ಲಿ, ಸಂಯುಕ್ತ ಕಾರ್ಯದರ್ಶಿಗಳನ್ನು ದೇಶದಲ್ಲಿನ ಅತ್ಯಂತ ಪ್ರಭಾವಿ ವ್ಯಕ್ತಿಗಳೆಂದು ಹೆಸರಿಸಲಾಗಿದೆ.

ಆಪ್ತ ಸಹಾಯಕನ ಕಾರ್ಯಗಳನ್ನು ಸಂಪೂರ್ಣವಾಗಿ ಒಬ್ಬ ಇತರ ಉದ್ಯೋಗಿಗೆ ನೆರವಾಗಲು ನಡೆಸಲಾಗಬಹುದು ಅಥವಾ ಒಬ್ಬರಿಗಿಂತ ಹೆಚ್ಚು ವ್ಯಕ್ತಿಗಳ ಲಾಭಕ್ಕೆ ಇರಬಹುದು. ಇತರ ಸಂದರ್ಭಗಳಲ್ಲಿ, ಕಾರ್ಯದರ್ಶಿ ಎಂದರೆ ಪತ್ರವ್ಯವಹಾರವನ್ನು ನಿಭಾಯಿಸುವ, ಹೊಸ ಸದಸ್ಯರನ್ನು ಸೇರಿಸಿಕೊಳ್ಳುವ, ಮತ್ತು ಅಧಿಕೃತ ಸಭೆಗಳು ಮತ್ತು ಕಾರ್ಯಕ್ರಮಗಳನ್ನು ಆಯೋಜಿಸುವ ಸಂಘ ಅಥವಾ ಸಂಸ್ಥೆಯ ಅಧಿಕಾರಿ.

ಒಬ್ಬ ಕಾರ್ಯದರ್ಶಿಗೆ (ಅಥವಾ ಆಡಳಿತ ಸಹಾಯಕ ಎಂದೂ ಕರೆಯಲ್ಪಡುತ್ತಾನೆ) ಅನೇಕ ಆಡಳಿತ ಕರ್ತವ್ಯಗಳು ಇರುತ್ತವೆ. "ಕಾರ್ಯದರ್ಶಿ" ಎಂಬ ಶಿರೋನಾಮೆಯನ್ನು ಹಿಂದಿನ ದಶಕಗಳಷ್ಟು ಸಾಮಾನ್ಯಾವಾಗಿ ಈಗ ಬಳಸಲಾಗುವುದಿಲ್ಲ, ಮತ್ತು ಜವಾಬ್ದಾರಿಗಳು ಮೈಕ್ರೊಸಾಫ಼್ಟ್ ಆಫ಼ಿಸ್ ಅನ್ವಯಗಳಲ್ಲಿ (ಕೆಲವನ್ನು ಹೆಸರಿಸಲು ವರ್ಡ್, ಪವರ್‌ಪಾಯಿಂಟ್, ಮತ್ತು ಎಕ್ಸೆಲ್) ನಿಪುಣನಾಗುವಂತಹ ಇನ್ನೂ ಹೆಚ್ಚು ಮುಂದುವರೆದ ಕೌಶಲ್ಯ ಸಮೂಹಕ್ಕೆ ಕ್ರಮವಾಗಿ ಹೆಚ್ಚಾಗಿವೆ. ಕಂಪನಿ ಅಥವಾ ಸಂಸ್ಥೆಯ ಸ್ವರೂಪ ಮತ್ತು ಗಾತ್ರಕ್ಕೆ ತಕ್ಕಂತೆ ಕರ್ತವ್ಯಗಳು ಬದಲಾಗಬಹುದು, ಮತ್ತು ಬಜೆಟ್‍ಗಳನ್ನು ನಿರ್ವಹಿಸುವುದು, ಲೆಕ್ಕ ಬರಹ, ದೂರವಾಣಿ ಕರೆಗಳನ್ನು ನಿರ್ವಹಿಸುವುದು, ಭೇಟಿಗಾರರನ್ನು ನಿಭಾಯಿಸುವುದು, ಜಾಲತಾಣಗಳನ್ನು ಸುಸ್ಥಿತಿಯಲ್ಲಿಡುವುದು, ಪ್ರಯಾಣ ವ್ಯವಸ್ಥೆಗಳು, ಮತ್ತು ಖರ್ಚುವೆಚ್ಚ ವರದಿಗಳನ್ನು ಸಿದ್ಧಪಡಿಸುವುದನ್ನು ಒಳಗೊಳ್ಳಬಹುದು. ಕಾರ್ಯದರ್ಶಿಗಳು ಉನ್ನತ ಮಟ್ಟದ ಸಮಾವೇಶ ಅಥವಾ ಸಭೆಯ ನಿರ್ವಹಣೆಯ ಎಲ್ಲ ಆಡಳಿತ ವಿವರಗಳನ್ನು ಕೂಡ ನಿರ್ವಹಿಸಬಹುದು ಮತ್ತು ಊಟಸಹಿತ ಸಭೆಯ ಆಹಾರ ಏರ್ಪಾಟನ್ನು ಮಾಡುವುದಕ್ಕೆ ಜವಾಬ್ದಾರರಾಗಿರಬಹುದು. ಹಲವುವೇಳೆ ಕಾರ್ಯನಿರ್ವಾಹಕರು ಸಭೆಗಳಲ್ಲಿ ಸಂಕ್ಷಿಪ್ತ ಟಿಪ್ಪಣಿಗಳನ್ನು ಬರೆದುಕೊಳ್ಳುವಂತೆ ಮತ್ತು ಪರಿಶೀಲನೆಗಾಗಿ ಸಭಾ ದಸ್ತಾವೇಜುಗಳನ್ನು ಸಿದ್ಧಪಡಿಸುವಂತೆ ತಮ್ಮ ಸಹಾಯಕನನ್ನು ಕೇಳಿಕೊಳ್ಳುತ್ತಾರೆ. ಸಂಕ್ಷಿಪ್ತ ವರದಿಯ ಜೊತೆಗೆ, ಕಾರ್ಯದರ್ಶಿಯು ಒಂದು ಕಂಪನಿ ಅಥವಾ ಸಂಸ್ಥೆಯ ಎಲ್ಲ ಅಧಿಕೃತ ದಾಖಲೆಗಳನ್ನು ಇಡಲು ಜವಾಬ್ದಾರನಾಗಿರಬಹುದು. ಕಾರ್ಯದರ್ಶಿಯನ್ನು "ಕಚೇರಿ ನಿರ್ವಾಹಕ" ಎಂದೂ ಪರಿಗಣಿಸಲಾಗುತ್ತದೆ.

ಉಲ್ಲೇಖಗಳು

ಕಚೇರಿ ವೃತ್ತಿಗಳು
ಸುಶ್ಮಾ ವರ್ಮಾ

ಸುಶ್ಮಾ ವರ್ಮಾ, ಓರ್ವ ಭಾರತೀಯ ಕ್ರಿಕೆಟ್ ಆಟಗಾರ್ತಿ. ಇವರು ಬಲಗೈ ಬ್ಯಾಟ್ಸಮಾನ್ ಹಾಗೂ ವಿಕೇಟ್ ಕೀಪರ್. ದೇಶಿ ಕ್ರಿಕೆಟ್‍ನಲ್ಲಿ ಹಿಮಾಚಲ ಪ್ರದೇಶ ಕ್ರಿಕೆಟ್ ತಂಡಕ್ಕೆ ಆಡುತ್ತಾರೆ.

ಆರಂಭಿಕ ಜೀವನ 

ಸುಶ್ಮಾ ರವರು ನವಂಬರ್ ೦೩, ೧೯೯೭ರಂದು ಶಿಮ್ಲಾ ಹಿಮಾಚಲ ಪ್ರದೇಶದಲ್ಲಿ ಜನಿಸಿದರು. ಇವರ ತಂದೆ ಭೋಪಾಲ್ ಸಿಂಗ್ ವರ್ಮಾ ಸುಶ್ಮಾರವರು ಮನೆಗೆ ಸಮೀಪದಲ್ಲಿ ಉಳಿಯಲು ಬಯಸಿದ್ದರು. ಆದರೆ ಶಿಮ್ಲಾದಲ್ಲಿರುವ "ಪೋರ್ಟ್ಮೋರ್ಟ್ ಗವರ್ನಮೆಂಟ್ ಮಾಡೆಲ್" ಶಾಲೆಗೆ ಹೋಗಲು ಸುಷ್ಮಾ ನಿಸ್ಚಯಿಸಿದರು.ಇವರು ಕ್ರಿಕೆಟ್ ಅಷ್ಟೆ ಅಲ್ಲದೆ ವಾಲಿಬಾಲ್, ಹ್ಯಾಂಡ್ಬಾಲ್, ಮತ್ತು ಬ್ಯಾಡ್ಮಿಂಟನ್‍ ಆಡುತ್ತಾರೆ. ಈ ಆಟಗಳಲ್ಲಿ ಇವರು ರಾಜ್ಯಮಟ್ಟದ ಆಟಗಾರರಾಗಿದ್ದರೂ ಇವರು ಕ್ರಿಕೆಟ್‌ನ ಸಾಥ ಹಿಡಿದರು.

ವೃತ್ತಿ ಜೀವನ

ಪ್ರಥಮ ದರ್ಜೆ ಕ್ರಿಕೆಟ್ 

ಇವರು ಹಿಮಾಚಲ ಪ್ರದೇಶ ಕ್ರಿಕೆಟ್ ಅಸೋಸಿಯೇಷನ್‍ಗಾಗಿ ಆಟವಾಡಿದ್ದಾರೆ. ಇವರ ನಾಯಕತ್ವದಲ್ಲಿ ಹಿಮಾಚಲ ಪ್ರದೇಶ ಕ್ರಿಕೆಟ್ ತಂಡ ೨೦೧೧ರಲ್ಲಿ ಅಂಡರ್-೧೯ ಆಲ್-ಇಂಡಿಯಾ ಮಹಿಳೆಯರ ಪಂದ್ಯಾವಳಿಯಲ್ಲಿ ರನ್ನರ್-ಅಪ್ ಆಗಿತ್ತು. ಅಂತರರಾಷ್ಟ್ರೀಯ ಕ್ರಿಕೆಟ್ನಲ್ಲಿ ಭಾರತವನ್ನು ಪ್ರತಿನಿಧಿಸಲು ಹಿಮಾಚಲ ಪ್ರದೇಶದಿಂದ ಆಯ್ಕೆಯಾದ ಮೊದಲ ಕ್ರಿಕೆಟಿಗರಾಗಿದ್ದಾರೆ.

ದೇಶೀ ಕ್ರಿಕೆಟ್‍ನಲ್ಲಿ ಕಡಿಮೆ ಅವಕಾಶಗಳನ್ನು ಪಡೆದ ಇವರು, ರೈಲ್ವೇಸ್‌ಗಾಗಿ ಆಟವಾಡಲು ಪ್ರಾರಂಭಿಸಿದರು. ಇವರು ಮಿಥಾಲಿ ರಾಜ್, ಹರ್ಮನ್ಪ್ರೀತ್ ಕೌರ್ ಮತ್ತು ಪುನಾಮ್ ರೌತ್ರೊಂದಿಗೆ ಆಟವಾಡಿದ್ದಾರೆ.

ಅಂತರರಾಷ್ಟ್ರೀಯ ಕ್ರಿಕೆಟ್ 

ಏಪ್ರಿಲ‍್ ೦೫, ೨೦೧೩ರಲ್ಲಿ ವಡೋದರಾದಲ್ಲಿ ಬಾಂಗ್ಲಾದೇಶ ಕ್ರಿಕೆಟ್ ತಂಡದ ವಿರುದ್ದ ನಡೆದ ಮೂರನೇ ಟಿ-೨೦ ಪಂದ್ಯದ ಮೂಲಕ ಸುಶ್ಮಾ ಅಂತರರಾಷ್ಟ್ರೀಯ ಕ್ರಿಕೆಟ್ ಜಗತ್ತಿಗೆ ಪಾದಾರ್ಪನೆ ಮಾಡಿದರು. ನಂತರ ನವಂಬರ್ ೧೬, ೨೦೧೪ರಲ್ಲಿ ಮೈಸೂರಿನಲ್ಲಿ ದಕ್ಷಿಣ ಆಫ್ರಿಕ ಕ್ರಿಕೆಟ್ ತಂಡದ ವಿರುದ್ಧ ನಡೆದ ಏಕೈಕ ಟೆಸ್ಟ್ ಕ್ರಿಕೆಟ್ ಪಂದ್ಯದ ಮೂಲಕ ಇವರು ಅಂತರರಾಷ್ಟ್ರೀಯ ಟೆಸ್ಟ್ ಕ್ರಿಕೆಟ್ಗೆ ಪಾದಾರ್ಪನೆ ಮಾಡಿದರು. ನಂತರ ನವಂಬರ್ ೨೪, ೨೦೧೪ರಲ್ಲಿ ಬೆಂಗಳೂರಿನಲ್ಲಿ ದಕ್ಷಿಣ ಆಫ್ರಿಕ ಕ್ರಿಕೆಟ್ ತಂಡದ ವಿರುದ್ಧ ನಡೆದ ಮೊದಲ ಏಕದಿನ ಕ್ರಿಕೆಟ್ ಪಂದ್ಯದ ಮೂಲಕ ಇವರು ಅಂತರರಾಷ್ಟ್ರೀಯ ಏಕದಿನ ಕ್ರಿಕೆಟ್ನಲ್ಲಿ ಪಾದಾರ್ಪನೆ ಮಾಡಿದರು.

ಪಂದ್ಯಗಳು 

ಏಕದಿನ ಕ್ರಿಕೆಟ್ : ೩೮ ಪಂದ್ಯಗಳು
ಟಿ-೨೦ ಕ್ರಿಕೆಟ್ : ೧೯ ಪಂದ್ಯಗಳು
ಟೆಸ್ಟ್ ಕ್ರಿಕೆಟ್ : ೦೧ ಪಂದ್ಯಗಳು

ಉಲ್ಲೇಖಗಳು 

ಕ್ರೀಡಾಪಟುಗಳು
ಕ್ರಿಕೆಟ್
ಮಹಿಳಾ ಕ್ರೀಡಾಪಟುಗಳು
ಕ್ರಿಕೆಟ್ ಆಟಗಾರ
ಭಾರತದ ಕ್ರಿಕೆಟ್ ಕ್ರೀಡಾಪಟುಗಳು
ಭಾರತ ಮಹಿಳಾ ಕ್ರಿಕೆಟ್ ಆಟಗಾರ್ತಿಯರು
ವಿಕಿ ಲವ್ಸ್ ವಿಮೆನ್ ದಕ್ಷಿಣ ಏಷ್ಯಿಯಾ ಸ್ಪರ್ಧೆಗೆ ವಿಸ್ತರಿಸಿದ ಲೇಖನ
ಕಾಲುವೆ

ಕಾಲುವೆಯು ಒಂದು ಮಾನವ ನಿರ್ಮಿತ ಅಥವಾ ಕೃತಕ ಜಲಮಾರ್ಗ ಮತ್ತು ಇದರ ಉದ್ದೇಶ ನೀರಿನ ಸಾಗಣೆ, ಅಥವಾ ಜಲ ಸಾಗಣೆ ವಾಹನಗಳಿಗೆ ಮಾರ್ಗ ಒದಗಿಸುವುದು. ಬಹುತೇಕ ಸಂದರ್ಭಗಳಲ್ಲಿ, ವ್ಯವಸ್ಥೆಗೊಳಿಸಲಾದ ಕಾಮಗಾರಿಗಳು ಕಡಿಮೆ ವೇಗದ ಹರಿವಿನ ಜಲಾಶಯಗಳನ್ನು ಸೃಷ್ಟಿಸುವ ಕಟ್ಟೆಗಳು ಮತ್ತು ಜಲಬಂಧಗಳ ಸರಣಿಯನ್ನು ಹೊಂದಿರುತ್ತವೆ. ಕಾಲುವೆಯು ನದಿಗೆ ಸಮಾಂತರದಲ್ಲಿದ್ದಾಗ ಮತ್ತು ತನ್ನ ನೀರಿನ ಸ್ವಲ್ಪ ಭಾಗವನ್ನು ಮತ್ತು ಜಲಾನಯನ ಪ್ರದೇಶವನ್ನು ಹಂಚಿಕೊಂಡಾಗ ಅದನ್ನು ನ್ಯಾವಿಗೇಶನ್ ಎಂದು ಕೂಡ ಕರೆಯಲಾಗುತ್ತದೆ. ಇದು ತನ್ನ ಕಣಿವೆಯಲ್ಲಿ ಇದ್ದುಕೊಂಡೇ ನಿಶ್ಚಲ ಜಲದ ವಿಸ್ತಾರವನ್ನು ಹೆಚ್ಚಿಸಲು ಮತ್ತು ಉದ್ದವಾಗಿಸಲು ಕಟ್ಟೆಗಳು ಮತ್ತು ಜಲಬಂಧಗಳ ನಿರ್ಮಾಣದ ಮೂಲಕ ತನ್ನ ಸಂಪನ್ಮೂಲಗಳನ್ನು ಲಾಭಕರವಾಗಿ ಬಳಸಿಕೊಳ್ಳುತ್ತದೆ.

ಇದಕ್ಕೆ ವ್ಯತಿರಿಕ್ತವಾಗಿ, ಕಾಲುವೆಯು ಬದುವಿನ ಮೇಲಿನ ಜಲವಿಭಾಜಕ ರೇಖೆಯನ್ನು ಕತ್ತರಿಸಿ ಅಡ್ಡಲಾಗಿ ಸಾಗುತ್ತದೆ, ಮತ್ತು ಇದಕ್ಕೆ ಸಾಮಾನ್ಯವಾಗಿ ಅತ್ಯುನ್ನತ ಎತ್ತರದ ಮೇಲೆ ಬಾಹ್ಯ ಜಲಮೂಲ ಬೇಕಾಗುತ್ತದೆ. ಅನೇಕ ಕಾಲುವೆಗಳನ್ನು ಕಣಿವೆಗಳು ಮತ್ತು ಬಹಳ ಕೆಳಗೆ ಹರಿಯುವ ಇತರ ಜಲಮಾರ್ಗಗಳಿಗಿಂತ ಮೇಲಿರುವ ಎತ್ತರದ ಸ್ಥಳಗಳಲ್ಲಿ ನಿರ್ಮಿಸಲಾಗಿದೆ. ಎತ್ತರದ ಮಟ್ಟದಲ್ಲಿ ನೀರಿನ ಮೂಲಗಳನ್ನು ಹೊಂದಿರುವ ಕಾಲುವೆಗಳು ನೀರನ ಅಗತ್ಯವಿರುವ ನಗರದಂತಹ ಗಮ್ಯಸ್ಥಾನಕ್ಕೆ ನೀರನ್ನು ಪೂರೈಕೆ ಮಾಡಬಹುದು. ರೋಮನ್ ಸಾಮ್ರಾಜ್ಯದ  ಮೇಲ್ಗಾಲುವೆಗಳು ಅಂತಹ ನೀರು ಪೂರೈಕೆಯ ಕಾಲುವೆಗಳಾಗಿದ್ದವು.

ಸಾಗಣೆಯನ್ನು ಸುಧಾರಿಸಲು ಕಾಲುವೆಗಳು ವ್ಯವಸ್ಥೆಗೊಳಿಸುವ ರಚನೆಗಳನ್ನು ಬಳಸುತ್ತವೆ. ಅವುಗಳೆಂದರೆ: ನದಿಯ ನೀರಿನ ಮಟ್ಟಗಳನ್ನು ಬಳಸಬಲ್ಲ ಎತ್ತರಕ್ಕೆ ಏರಿಸಲು ಅಡ್ಡಕಟ್ಟೆಗಳು ಮತ್ತು ಕಟ್ಟೆಗಳು; ರ‍್ಯಾಪಿಡ್‍ಗಳು ಅಥವಾ ಜಲಪಾತಗಳ ಹರಹಿನ ಸುತ್ತ ಹೆಚ್ಚು ಉದ್ದ ಮತ್ತು ಹೆಚ್ಚು ಸೌಮ್ಯ ಜಲಮಾರ್ಗವನ್ನು ಸೃಷ್ಟಿಸಲು ಸುತ್ತು ಬಳಸುವ ಇಳಿಜಾರುಗಳು; ಹಡಗುಗಳು ಮತ್ತು ಹರಿಗೋಲುಗಳು ಏರಲು/ಇಳಿಯಲು ಅವಕಾಶ ನೀಡುವ ಜಲಬಂಧಗಳು. ಅವು ಜಲವಿಭಾಜಕ ರೇಖೆಗಳಿಗೆ ಅಡ್ಡಲಾಗಿ ಸಾಗುವುದರಿಂದ, ಕಾಲುವೆಗಳನ್ನು ನಿರ್ಮಿಸುವುದು ಹೆಚ್ಚು ಕಷ್ಟ ಮತ್ತು ಅವುಗಳಿಗೆ ಹಲವುವೇಳೆ ಹೆಚ್ಚಿನ ಸುಧಾರಣೆಗಳು ಬೇಕಾಗುತ್ತದೆ, ಉದಾಹರಣೆಗೆ ನೀರನ್ನು ಇತರ ಹೊಳೆಗಳು ಮತ್ತು ರಸ್ತೆಗಳ ಮೇಲೆ ಸಾಗಿಸಲು ವಾಯಡಕ್ಟ್‌ಗಳು ಮತ್ತು ಮೇಲ್ಗಾಲುವೆಗಳು, ಮತ್ತು ಕಾಲುವೆಯಲ್ಲಿ ನೀರನ್ನು ಹಿಡಿದಿಡುವ ವಿಧಾನಗಳು. ಕಾಲುವೆಗಳಲ್ಲಿ ಎರಡು ವಿಶಾಲ ಬಗೆಗಳಿವೆ: ಜಲಮಾರ್ಗಗಳು ಮತ್ತು ಮೇಲ್ಗಾಲುವೆಗಳು. ಜನರು ಮತ್ತು ಸರಕುಗಳನ್ನು ಹೊರಬಹುದಾದ ನೌಕೆಗಳನ್ನು ಸಾಗಿಸಲು ಜಲಮಾರ್ಗಗಳನ್ನು ಬಳಸಲಾಗುತ್ತದೆ. ಮೇಲ್ಗಾಲುವೆಗಳು ಕುಡಿಯಲು, ಕೃಷಿ ನೀರಾವರಿ, ಜಲವಿದ್ಯುತ್ ಘಟಕಗಳಿಗೆ ನೀರು ಪೂರೈಸುತ್ತವೆ.

ಜಲಸಮೂಹಗಳು